Исломда аёл ўзи ва оиласини боқиш ёки эрининг молиявий таъминотдаги оғирлигини енгиллаштириш учун меҳнат қилиши шарт эмас. Мулк ўз меҳнати натижасида ишлаб топилганми, ҳадя ёки мерос қилинганлигидан қатъий назар, уни бошқариш ҳуқуқи фақатгина унга тегишлидир. Эркакларда эса ҳолат бошқача. У нафақат ўзи, балки аёлига ҳам ғамхўрлик қилиши, аёл ўзини таъминлай олсада унинг барча асосий эҳтиёжларини қондириши лозим. Шуниси аҳамиятлики, айнан никоҳ маросимида эр келишувга биноан тўйдан кейин тўлаб берадиган маҳр (никоҳ совғаси) ҳам муҳим ўрин тутади. Келин куёвдан темир узук бўлса ҳам маҳр талаб қилиши мақсадга мувофиқ.\nҲаётнинг турли жиҳатларини, хилма хил фан соҳаларини ўрганар эканмиз, у хоҳ физика, хоҳ тиббиёт ёки психология (руҳшунослик) бўлсин, диний қоидаларимиз билан мутаносиблигига доир ажиб ҳақиқатларга дуч келамиз. Бу ерда ҳам худди шундай.\nМаълумки, ҳар қандай бирлик ўзаро энергия (қувват) алмашинувига асосланади. Муносабатларнинг кўзга кўринган тарафи билан биргаликда, кўзга кўринмас, энергетик жиҳати ҳам мавжуд. Эр – хотинлар худди сопол идиш сингари бу энергияни тўплаши ва бериши мумкин. Шу сабабли идишларимиз тўла ва биз бахтли бўлишимиз учун ушбу айланма ҳаракат мутаносиблигини таъминлаш муҳимдир. Биз ўз эрларимизга муҳаббат, меҳр кўрсатиш, уйдаги орасталик ва ширин таомларимиз кўринишидаги энергияни тақдим этсак, улар ҳам ўз навбатида бизга меҳр – муҳаббат ва ғамхўрлигини ва албатта пулларини берадилар.\nЭри билан аёли тенг пул топадиган оилаларда, кўпинча аёл шахсий ҳаражатлар учун эридан пул сўрамай қўяди, кийим – кечагини ўзи олади, рўзғорниям ўзи қилади, бу билан у нафақат ўзи, балки жуфти ҳалолига ҳам зиён етказаётганини билмайди. Бу ҳолатда энергия алмашинуви бузилади, эркак ўзини керакли эканлигини, оила боқувчиси эканлигини, сизни эса таъминлаш ва ҳимоя қилиш керак бўлган инсон эканлигингизни ҳис қилмай қўяди.\nЁки, муносабатлар аввалдан шундай ўрнатилгандай, яъни эр хотинини аёл сифатида эмас, балки ўзига тенг инсон сифатида қабул қилади, натижада аёлнинг ўз маблағлари бўлганлиги сабабли унга пул сарфлаш зарурати йўқ деб ҳисоблайди. Бундай ҳолатда энг аввало унга ишонч билдириш муносабатларини тиклаши, латофатлироқ бўлиши ва тўғри сўрашни ўрганиши лозим (талаб қилиш эмас балки сўраш). Аёл эрининг пулларини ўзига сарфлаши, бу пуллар учун унга миннатдорчилик билдириши, хурсандчиликдан яшнаши лозим, бу билан у эрида янада кўпроқ пул топишга бўлган иштиёқни рағбатлантирган бўлади. Эркак аёлининг порлаган кўзларини кўришдан лаззат олади, ҳаловат топади.\nҲаттоки оғир молиявий ҳолатда ҳам унга ачиниш керак эмас (фақатгина руҳан мумкин). У ёш бола, қизалоқ эмас. У курашчи. Эркак киши синовларда тобланади ва янада кучлироқ бўлади. Қадимда эркаклар оиласини боқиш учун қўрқмасдан найзалари билан мамонтларга отилишган, ўз ерлари учун курашишган, бу ерда эса ишхонада муаммо ва аёл ўз найзасини қўлга олган ҳолда унга: “Бир оз ўтирақол, дам ол” дейди. Бу нотўғри. Оқибатда сиз унинг кўз олдида ўзингизни қадрсизлайсиз. Ҳар қандай инсон осон ва шунчаки келган нарсани эмас, балки ўзи ҳаракат қилиб, сарф – ҳаражат қилинганини қадрлайди. Сиз эрингиздан ўзингиз учун пул сўрамай қўяр экансиз, у ёки кам ишлаб топа бошлайди ёки ўзига ўша пулларни сўрайдиган бошқа аёл топади.\nОиладаги яхши муносабатларда эрингиз сизни совғалар билан эркалатишдан хурсанд бўлади, агарда у сизга рад қилса, ҳеч ҳам хафа бўлманг. Бу “нимани нотўғри қиляпман?” деб ўйлашингиз ва ўз устингизда, аёллик латофати устида ишлашингизга сабабдир. Ҳаётда ҳар қандай ҳолатда ҳам оқил ва сабрли бўлиш керак, афсуски бу нарса бизга кўпинча етишмайди. Аллоҳга муаммоларнинг ҳал бўлишида тўғри қарор қабул қилиш ва тавфиқ сўраб дуолар қилишдан чарчаманг.\nҲар бир хонадонда тинчлик, хотиржамлик ҳукм сурсин, эр – хотин қалбларида эса бир – бирларига меҳр – муҳаббат, шафқат олови ёнсин. Ва Аллоҳ барчага тавфиқ берсин.


«Аниқ маълумот, таҳлилий материаллар йўқлиги туфайли қарорларимиз натижани бермаяпти» — президент – Газета.uz\nLotinchada 17 июл 2020, 19:35 Коронавирус Сиёсат\nПрезидент Шавкат Мирзиёев навбатдаги видеоселектор йиғилиши аввалида коронавирус билан боғлиқ вазиятга алоҳида тўхталиб ўтди, дея хабар қилди давлат раҳбари матбуот хизмати.\n«Вазият ҳамон жиддийлигича қолмоқда. Шунинг учун ҳеч қайси ҳудуд раҳбари бизда аҳвол яхши, деб, хотиржамликка берилишга ҳаққи йўқ. Ҳамма жойда камчиликлар бор. Энг асосий вазифа — уларни вақтида аниқлаб, холис баҳо бериб, тезда тугатиш чорасини кўришдан иборат, — деди Шавкат Мирзиёев. — Бир ҳақиқатни унутмаслигимиз зарур: касални яширсанг, иситмаси ошкор қилади, деган гап айнан мана шу коронавирус ҳақида айтилган. Агар биз бу хатарга бепарво, беғам бўлсак, минглаб одамларнинг соғлиғи ва тақдирини хавф остига қўямиз, вазиятимиз янаям оғирлашади. Энг қўрқинчлиси, ўлим сони кескин кўпаяди».\nПрезидент ҳозирги пандемия шароитига мос энг кучли, энг таъсирчан воситаларни ишга солиш зарурлигини таъкидлади.\n«Бу курашда давлат ва хусусий тиббиёт тизими, барча идораларнинг доимо сафарбар ҳолатда бўлиши ва самарали ишлаши, шифокорларнинг фидойилиги, халқимизнинг онглилиги бизнинг асосий қуролимиз бўлиши шарт, — дея сўзида давом этди президент. — Фақат тезкор ва мунтазам сафарбарлик, темир интизом, тиббий маданият, юксак онглилик билангина биз бу офатга қарши кураша оламиз».\n«Ҳокимлар, сектор раҳбарларининг, барча мутасадди ва масъулларнинг мияси соат механизмидай куну тун, аниқ ва бехато ишлаши лозим, — деди давлат раҳбари. — Афсуски, биз кўпинча мана шу масалаларда оқсаяпмиз. Қўлимизда аниқ маълумот, асосланган таҳлилий материаллар йўқлиги туфайли қабул қилган қарорларимиз кутилган натижани бермаяпти. Бу масалада қандай ёрдам зарур бўлса, марҳамат, айтинглар, барчасини ҳал қиламиз. Чунки мақсад битта: тезроқ бу балодан қутулиб, иқтисодиётимизни, ижтимоий ҳаётимизни тўлиқ тиклаб олишимиз керак».\nПрезидент Шавкат Мирзиёев видеоселектор йиғилишида яна бир бор халққа мурожаат қилиб, жумладан, шундай деди:\n«Ҳар биримиз ўзимиз, оиламиз, фарзандларимизнинг соғлиғи ва тақдири учун аввало ўзимиз масъул эканимизни чуқур англашимиз лозим. Шу муносабат билан халқ вакиллари бўлган депутатларимиздан, ижодкор зиёлиларимиз, ҳурматли журналистларимиз, маҳалла фаолларидан илтимос қиламан: пандемия даврида ҳар бир одамнинг шахсий масъулияти ҳақидаги тарғибот ишларини янада кучайтиришимиз керак. Биз пандемияни қачон енгамиз? Қачонки, ҳар бир одам ўзидаги бепарволикни енгса, ўзи, оиласи ва фарзандлари, бутун халқимиз ҳаётига масъулият билан қарайдиган бўлса».\n«Биз шунга қодирмизми? Албатта, қодирмиз. Ишончим комил, бугунги вазиятнинг ўзи тақозо этаётган мана шундай ҳиссиёт ва қарашлар ҳар бир юртдошимизнинг қалби ва онгига чуқур кириб боради. Ва биз бу синовдан, албатта, муносиб ўтамиз», — дея таъкидлади президент Шавкат Мирзиёев.\nЭслатиб ўтамиз, 15 июль куни, президент Шавкат Мирзиёев Тошкент шаҳар ҳокими Жаҳонгир Ортиқхўжаевга ва соғлиқни сақлаш вазири Алишер Шодмоновга коронавирус тарқалишининг олдини олиш ва даволаш бўйича Тошкент шаҳридаги ишларни талаб даражасида ташкил этмагани учун ҳайфсан эълон қилган эди. Бугунги йиғилишда бу борада кўрилган тезкор чора-тадбирлар бўйича бугун Тошкент шаҳри ҳокими, бош прокурор ва бошқа мутасадди раҳбарлар ҳисобот берди.\n«Газета.uz» 1 944\n171 080 165 282 1 212 230 601 553 130 899 063 4 728 852\n25.09 Ярим йилда коррупция етказган зарар қарийб 600 млрд сўмни ташкил этди\n25.09 Футзал: Ўзбекистон жаҳон чемпионатининг 1/8 финалида Эронга ютқазди


“Эҳсонларнинг афзали рамазон ойида қилинганидир” Муборак рамазон ойининг қутлуғ кунларида хайрия тадбирлари ўтказиш, эҳтиёжманд кишиларни ҳар томонлама қўллаб-қувватлаш, оила ва маҳаллаларда меҳр-оқибат муҳитини мустаҳкамлаш бўйича кенг қамровли фаолият кўрсатиш барчамизнинг олдимизга қўйган мақсадимиздир. Зеро, рамазон ойи рўза тутиш билан бир қаторда бағрикенглик, бирдамлик, тинчлик-осойишталикка сабаб бўлувчи меҳр-мурувват ойидир. Бу ойда қилинадиган меҳр-мурувватга Расулуллоҳ саллаллоҳу алайҳи ва саллам чорлаб: “Эҳсонларнинг афзали рамазон ойида қилинганидир”, деб марҳамат этганлар (Имом Термизий ривояти). Яна бир ҳадиси муборакда рамазон ойида қилинган хайр-саховатлар бошқа ойларда қилинган хайр-саховатлардан афзаллигини билдириб, Ибн Аббос розияллоҳу анҳу: “Расулуллоҳ саллаллоҳу алайҳи васаллам инсонларнинг сахийси эдилар. Айниқса, муборак рамазон ойида, Жаброил алайҳиссалом билан учрашганларида яна ҳам сахий бўлиб кетар эдилар”, деганлар. Ривоятларнинг бирида Расулуллоҳ саллаллоҳу алайҳи васаллам рўза ойини “сабр ойи” деб номлаган бўлсалар бошқа бир ривоятда рамазони шариф инсоннинг ирода ва сабрининг ярми эканини таъкидлаб: “Рўза сабрнинг ярмидир”, деганлар (Имом Термизий ривояти). Рамазон ойининг моҳиятида мужассам бўлган инсонийлик, маънавий поклик, шукроналик фазилатлари ҳар бир инсоннинг қалбидан жой олиши таҳсинга лойиқ. Шу маънода, қалблари таскинга муҳтож, эҳтиёжи чекланганларга эътибор қаратишдан кўра аъло фазилат бўлмаса керак. Айнан шу неъматларга ҳамоҳанг вилоятимиздаги барча масжидларда таровеҳ ва хатми Қуръонлар бошлаб юборилди. Намозхонлар масжидларда қориларнинг Қуръон ўқиб беришларини мароқ билан тингламоқдалар. Қайси бир масжидга назар солсангиз муборак рамазон ойи шукуҳи давом этмоқда. Ана шу неъматлар ичида энг улуғларидан бири тинчлик ва осойишталик неъматидир. Тинчлик ва хотиржамлик бўлган юртда ривожланиш ва тараққиёт бўлади. Ибодатлар тинч ва осойишталик ила адо этилади. Фарзандларимизнинг қувноқ овозлари жаранглайди. Манба:www.muslim.uz\nРўза ибодати самовий ибодатдир Аллоҳ таолонинг уммати Муҳаммадияга берган неъматларидан бири шуки, уларнинг барча ибодатларини Ўзига боғлаб қўйди. Банданинг мартабаси қанчалик юксак бўлмасин, Аллоҳ хоҳламаса, бирор ибодатни истаган пайтга фарз қилишга аралаша олмайди. Намознинг фарз бўлиши вақтга, вақт эса қуёшга боғлиқ, ойлар ҳилол, Рамазон рўзаси эса ҳилолни кўришга боғлиқдир. Қачон Рамазон ҳилоли кўрилса, рўза тутиш вожиб бўлади. Имом Бухорий Абдуллоҳ ибн Умар розияллоҳу анҳумодан ривоят қилади: «Расулуллоҳ соллаллоҳу алайҳи васаллам Рамазонни зикр қилиб туриб, «Ҳилолни кўрмагунингизча рўза тутманглар, уни кўрмагунингизча рўзани очманглар. Агар у сизларга кўринмай қолса, ҳисобини қилинглар», дедилар». Қамарий ойлар ё 30 кун, ё 29 кун бўлади. Имом Бухорий Абдуллоҳ ибн Умар розияллоҳу анҳумодан ривоят қилади: «Расулуллоҳ соллаллоҳу алайҳи васаллам: «Бу (йил бу) ой йигирма тўққиз кечадир. Шунинг учун уни кўрмагунингизча рўза тутманглар. Агар у сизларга кўринмай қолса, (Шаъбон кунларининг) ададини ўттизга етказинглар», дедилар». Имом Бухорий Ибн Умар розияллоҳу анҳумодан ривоят қилади: «Набий соллаллоҳу алайҳи васаллам: «Биз уммий* умматмиз, ёзмаймиз ҳам, ҳисобламаймиз ҳам. Ой баъзан мана бундай, баъзан мана бундай бўлади», дедилар», яъни бир сафар йигирма тўққиз, бир сафар ўттиз кунлик бўлади, демоқчилар. * Уммий – онадан туғилгандек, яъни ўқиш-ёзишни ўрганмаган одам. Расулуллоҳ соллаллоҳу алайҳи васаллам бу ерда ўша даврдаги арабларнинг ҳолатини, уларнинг кўпчилиги саводсиз бўлиб, ўқиш-ёзишни, фалакиёт илмидаги ҳисоб-китобларни билмаслигини назарда тутмоқдалар. Шу боис, уларга ибодатларнинг вақти ва муддатини белгилашда энг қулай йўлни ўргатмоқдалар. Демак, ой гоҳ 29, гоҳ 30 кун бўлар экан. Шунингучун Рамазон ойининг биринчи кунини аниқ билиш учун ражаб ва шаъбон ойларининг ҳилолини кўриб, кун санаб бориш керак. Агар Рамазоннинг ҳилоли бирор сабабларга кўра (масалан, ҳаво булутлиги учун) кўринмай қолса, Расулуллоҳ соллаллоҳу алайҳи васалламнинг буйруқларига амал қилган ҳолда, шаъбонни ўттиз кун деб ҳисобланади. Одамлар Рамазон рўзасини 29 кун тутишса ҳам, Аллоҳ ажрларини тўлиқ қилиб ёзади, чунки амаллар ниятга боғлиқдир. Муслиму муслималар Рамазон 29 кун бўлса ҳам, 30 кун бўлса ҳам, фақат Аллоҳнинг амрига бўйсунишади. Шунинг учун Рамазон рўзасининг ажри тўлиқ берилади, камайтирилмайди. Шунингдек, зулҳижжа ойи борасида ҳам Расулуллоҳ соллаллоҳу алайҳи васаллам шу маънога ишора қилганлар. Имом Бухорий Абу Бакра розияллоҳу анҳудан ривоят қилади: «Набий соллаллоҳу алайҳи васаллам: «Икки ҳайит ойи – Рамазон билан зулҳижжа (баравар)ноқис бўлмайди», дедилар». Ушбу ҳадиснинг маъноси борасида уламолар шундай дейишган: бу икки ой бир йилнинг ўзида бараварига ноқис, яъни 29 кунлик бўлмайди, бири 29 кунлик бўлса, иккичиси 30 кунлик бўлади. Салафи солиҳлардан ушбу ҳадиснинг маъноси тўғрисида икки машҳур сўз келган бўлиб, улар Бухорийнинг аксар ривоятларида нақл қилинган. Бирининг маъноси шуки, бу икки ой фазилатда бир-биридан кам эмас. Иккичи маъно шуки, бир йилнинг ўзида бу икки ой бараварига ноқис (29 кунлик) бўлмайди. Айримлар бу ҳадиснинг маъносини «Рамазон ҳам, зулҳижжа ҳам ҳеч қачон ўттиз кун бўлмайди», деб тушунишган, аммо уларнинг бу гапи рад қилинган. Унинг рад этилишига у зот соллаллоҳу алайҳи васалламнинг қуйидаги сўзлари кифоядир: «(Ҳилолни) кўриб, рўза тутинглар ва уни кўриб, рўзани очинглар». Манба: www.Islom.uz\nБМТ Инсон ҳуқуқлари бўйича Олий комиссари Зайд Раад ал-Ҳусайн бошчилигидаги делегация Самарқандга ташриф буюрди. Жорий йилнинг 11 май куни юртимизга расмий ташриф билан бўлиб турган БМТ Инсон ҳуқуқлари бўйича олий комиссари Зайид Рад ал-Ҳусайн бошчилигидаги делегация самарқандга ташриф буюрди. Олий мартабали меҳмон вилоятга қилган ташрифи давомида дастлаб, буюк муҳаддис олим “Имом Бухорий” ҳазратларининг қабрини зиёрат қилди. Юқори мартабали меҳмонни Ўзбекистон мусулмонлари идорасининг Самарқанд вилояти вакили, Имом Бухорий масжиди имомхотиби Зайниддин Эшонқулов кутиб олди. Меҳмонга Муҳаммад ибин Исмоил Бухорийнинг ҳаёти ва мажмуанинг қисқача тарихи тўғрисида маълумот берилди. Олий комиссар ҳадис илмининг султони, Бухорий ҳазратларининг қабрини зиёрат этиб, у кишига бўлган юксак эҳтиромини билдирди. Бобокалонимизнинг қабирлари ёнида имом хатиб томонидан Қуръон тиловати ўқилиб, дуолар қилинди. Мажмуа тарихи билан танишиб, дунё аҳли тан олган буюк имомга кўрсатилаётган давлат даражасидаги эътибордан беҳад шодланган Зайд Раад ал-Ҳусайн жумладан шундай деди: “Мен шундай табаррук заминга келганим ҳамда Имом Бухорийнинг қабрини зиёрат қилганимдан бахтиёрман. Бу ташриф мен учун шарафдир”. Зиёрат якунида юқори мартабали меҳмон мажмуанинг ташриф китобига ўзининг эзгу тилакларин ёзиб қолдирди. Зайниддин Эшонқулов Ўзбекистон мусулмонлари идораси Самарқанд вилояти вакили\n2016 йил 24 декабр куни Қирғизистон Республикаси уламолари кенгаши раиси Абдушукур ҳожи Норматов Ўзбекистон мусулмонлари идораси раиси, муфтий Усмонхон Алимов ҳамроҳлигида Имом Бухорий мажмуасига ташриф буюрди. Мажмуада дастлаб Бухорий ҳазратлари қабри ҳамда мажмуа бўйлаб зиёрат амалга оширилди. Меҳмон мажмуа тарихи билан танишиб, унинг мустақилликдан олдинги ва кейинги ҳолатлари ҳақидаги маълумотларни диққат билан тинглади. Айниқса, сўнги йилларда олиб борилган бунёдкорлик, ободонлаштириш ишлари борасида фикр билдириб, ўзининг таҳсинини, мутасаддиларга нисбатан чуқур миннатдорчилигини изҳор этди. Сўнгра аср намозини адо этиш мақсадида Имом Бухорий жоме масжидига кирилди. Масжид имом хатиби Зайниддин Эшонқулов намоздан олдин жамоатга меҳмонларни таништирди ва тинчликни қадрлаш, уни авайлаб-асраш, турли ёт ғоялар, салбий таъсирлардан ҳимояланиш, айниқса ёш авлодни бундай кучлардан йироқда тутиш ҳақида маъруза қилди. Маъруза сўнгида муфтий Усмонхон Алимов ҳазратлари ваъзни ниҳоялаб дуо қилиб бердилар. Шунингдек, ташриф асносида ҳар икки давлат диний раҳнамолари ўртасида ўзаро ҳамкорлик ишларини йўлга қўйиш ва уни ҳар томонлама ривожлантириш бўйича давра суҳбати ўтказилди. Томонлар бу борадаги ўз таклиф ва мулоҳазаларини билдириб, ҳамкорлик ишлари истиқболли бўлиши ҳамда давлатларимиз қўшничилиги мустаҳкам давом этишини тилаб қолдилар. Учрашув сўнгида меҳмонга Регистон мажмауси акс эттирилган ғилофли сувенир (лаган) совға тариқасида инъом этилди.\nПайғамбаримиз Муҳаммад (соллаллоҳу алайҳи ва саллам) таваллуд топган Рабиул аввал ойи муносабати билан 2016 йил 16 декабр жума куни Имом Бухорий жоме масжидида жума намозидан аввал мавлид ўқилди. Бу муборак маросимга Ўзбекистон мусулмонлари идораси Самарқанд вилоят вакиллиги бош Имом хатиби бошчилигидаги бир гуруҳ мехмонлар ташриф буюрдилар. Масжид Имом хатиби, ноиблари Имом Барзанжийнинг “Мавлид”ини ўқишганидан сўнг вилоят вакиллиги бош Имом хатиби юртимиз фаровонлиги, тинчлиги бардавом бўлишини сўраб дуо қилдилар. Мавлид маросими тугагач маҳаллий аҳоли томонидан масжидга олиб келинган нози-неъматлар, турли ширинликлар намозхонларга улашилди.\n19-октябр куни Ислом ҳамкорлик ташкилоти ташрифи амалга оширилди.\nИмом Бухорий ёдгорлик мажмуасига жорий йилнинг 19-октябр куни Ислом ҳамкорлик ташкилоти Ташқи ишлар вазирлар кенгаши 43-сессияси иштирокчилари ташрифи амалга оширилди.\nАМИР ТЕМУР ВА ҲАЁТСЕВАРЛИК ФАЛСАФАСИ Ҳазрати Соҳибқирон Амир Темурнинг «Бизким мулки Турон, амири Туркистонмиз, бизким миллатларнинг энг қадими ва энг улуғи Туркнинг бош бўғинимиз...» деган сўзларини фикрлар эканман, ул зоти олий бу сўзларни ўзлари мансуб бўлган қадимий маданий юрт, юксак фазилатлар, бой анъаналар ва буюк аждодларга эга бўлган эл билан фахрланиш туйғуси юзасидангина айтганмикинлар, деган мушоҳада уйғонади. «Миллатларнинг энг улуғи» деганларида, албатта, Соҳибқирон ислом миллатини кўзда тутганлари аниқ. Чунки, энг сўнгги ва мукаммал дин бўлмиш ислом инсонларни тиллари, ранглари, ирқлари, насл-насабларига қараб эмас, балки дилларидаги хазиналари нима билан тўлдирилганига, яъни эътиқодларига қараб икки миллатга ажратади. Булардан бири ислом миллати, яъни тафаккур билан яхшини ёмондан ажратиш ва ҳам моддий, ҳам маънавий оламларда покликка интилиш бўлса, иккинчиси, исломни рад этувчи миллат. Бу миллат умуман ҳар қандай эътиқодни рад этиб, моддий дунёнигина тан олиш ва ундан имкон борича манфаатдор бўлиш, ёки нуқсли, чуқурроқ ўрганилса ботиллиги тезда ошкор бўлиб қоладиган эътиқодларда бўлиш миллатидир. Исломнинг муқаддас китоби бўлмиш Қуръони каримда ислом миллати «гўзал миллат», «ҳуснли миллат» деб таърифланади ва бу миллатга содиқ бўлган кишини Яратувчи энг баланд мартабаларга эриштиражаги маълум қилинади. Ўз даврининг илғор дунёқараши бўлмиш исломни чуқур тушунган ва унинг инсонпарвар, ҳаётсевар ақидаларини чин дилдан қабул этган соҳибқирон Амир Темур ўзининг турли жабҳаларда уйғунлик билан олиб борган фаолиятида эл-улус осойишталиги, ҳамжиҳатлик, хайр-садақа, биродарлик, футувват, юрт ободлиги каби «мусулмончилик» деб аталмиш юксак қадрият талабларини амалга оширди. У халқни ижтимоий ҳаётда фаол иштирок этишга, адолатпарвар, маърифатли ва соф виждонли бўлишга ундади. Шу ўринда яна бир муҳим нарсани таъкидлаб ўтмоқ лозим. Соҳибқирон ўз эътиқодига содиқ қолиш баробарида, давлатида ислом динининг жуда кўп нарсаларни таъқиқлаб, инсон эркини чегаралаб қўйгудек даражада хурофот билан алмашинишига йўл қўймади. У умрининг охирги дамларигача комил мусулмонликка интилгани ҳолда, ҳеч бир мутаассиб дин пешвосига давлат ишларига аралашиш ёки бирор масалада ҳал қилувчи овозга эга бўлиш ҳуқуқини бермади, давлат тизгинини оқил ва доно йўлбошчи сифатида ўз қўлида тутди. Бу ҳақда «Темур тузуклари»да ҳам шундай сатрлар бор: «... бутун мамлакатда буйруқ, фармон бериш ишлари подшоҳнинг ўзида бўлиши лозимки, ҳар ишда подшоҳ ўзи ҳукм чиқарсин, токи ҳеч ким унинг ҳукмига аралашиб, ўзгартира олмасин.» Аммо, ўзининг етти пири мададига ва дуоларига доим эҳтиёж сезди ва бош эгиб уларнинг ҳузурига (ғорларга, чекка қишлоқларга) ўзи борди. Соҳибқирон исломни давлати ва жамиятида мутлақ ва бешафқат ҳукмрон деб эмас, балки инсонларга раҳм-шафқат қилиб, уларни тўғри йўлга солувчи доно тарбиячи сифатида тушунди. Зеро, соҳибқирон даврида ислом шарқи мамлакатларида кенг ёйилган тасаввуф диний-фалсафий таълимотининг турли оқимларига мансуб бўлган сўфий шайхлар ўзларини ижтимоий ҳаётдан, давлат, ҳокимият ишларидан четга олиб дарвешона ҳаётни афзал билардилар. Кейинроқ, XIV аср ўрталарида, ҳазрат Соҳибқирон фаолиятлари билан айни бир пайтда бир тарафдан Туркистонда нақшбандия деб аталмиш тасаввуфнинг янги оқими пайдо бўлди ва бу дунёқараш XV аср ниҳояси, яъни Шарқ ёхуд Мусулмон Ренессанси даврининг энг юқори чўққисига қадар назарий ва амалий томондан баравж ривожланди. Энг муҳими, бу фалсафий таълимот айни ҳазрати соҳибқирон Амир Темур ва темурийлар даврида ўзининг амалий жиҳатдан сермаҳсул ва илмий-назарий жиҳатдан катта тараққиёт даврини бошидан кечирди. Бунга мисол тариқасида Хуросон ва Мовароуннаҳрлик машҳур нақшбандия алломалари Ҳазрати Хожа Аҳрори Вали, Нуриддин Абдураҳмон Жомий, Низомиддин Алишер Навоий ва улар раҳнамоликларидаги катта зиёлиларни келтиришимиз мукин. Туркистон заминида кечган ана шу муҳим ижтимоий воқеълик ҳазрати Соҳибқироннинг бу ўлка халқлари маънавий тафаккури тараққиётида тутган беқиёс ўрнини ҳам белгилаб беради. Марказий Осиё ижтимоий-маънавий тафаккури тарихида ёрқин из қолдирган, силсиласи бизнинг замонамизгача етиб келаётган мазкур тариқат асосчиси Хожа Баҳоуддин Нақшбанд ҳам барча тарихий даҳо шахслар сингари ўз даври ва жамияти кишисининг интилишларини фаолиятида акс эттирди. Маълумки, ҳар қандай сиёсий мафкура ёхуд дунёқараш ўз даври ижтимоий-сиёсий муҳити, жамият тараққиёти даражаси ва шу жамият аъзосининг тафаккури маҳсули сифатида дунёга келади. Демак, ҳазрати Соҳибқирон ҳукмронликлари даврида Туркистонда илм-фан равнақи, ҳурфикрлилик тараққиёти учун энг қулай замин яратилган эканки, шу заминга қадалган барча яхшилик уруғлари баравж ҳосилга кирди. Ҳазрати Соҳибқироннинг фаол ҳаётсевар ва фуқаропарвар, маърифатпеша ва адолатпарвар сиёсати жамият кишиларини, шу жумладан узлатнишин сўфийларни ҳам тўлақонли ва серзавқ ҳаёт кечиришга илҳомлантирди, энг муҳими, ҳалол меҳнат туфайли фоний дунёда ҳам саодатга эришиш мумкин эканлигига ишонч уйғота олди. Таъбир жоиз бўлса, мазкур «соҳибқироний сиёсат»га темурийлар даврида ҳам амал қилинди. Зеро, юрт подшоҳи халқининг бой ва фаровон, маданий турмуш кечириши учун мўътадил шароит яратаётган бир даврда Аллоҳ таоло ризосини тилаган сўфийнинг узлатга чекиниб, фаол ҳаётга аралашмай туравериши мумкин эмас эди. Мабодо, шундай қилса, бу нарса мўмин учун номуносиб бир ҳол бўлиб, балки мунофиқликка яқинроқ бўларди. Бундан кўринадики, ҳазрати соҳибқирон балки ўзи ҳам кутмаган бир равишда она юртида чўнг маданий ва маърифий юксалиш, буюк тараққиёт билан бир қаторда нақшбандия сингари оламшумул фалсафий-илмий дунёқарашнинг шаклланишига сабабчи бўлди, темурий подшоҳлар эса, унинг тараққийпарвар фаолияти ва амалий равнақига ҳисса қўшди. Нақшбандий шайхлардан ва Соҳибқироннинг дуогўй пирларидан бўлмиш ҳазрат Саййид Амир Кулол ҳақларида битилган «Мақомоти Мир Кулол»да ёзилишича, Соҳибқирон қазоқлик (салтанат учун курашиб юрган) даврларида Амир Кулолнинг шундай башоратларини эшитганлар: «... бутун мамлакат Амир Темур ва унинг фарзандларига берилур. Хоразм тасарруфига киргандан сўнг Самарқандга борсин». Ҳазрати Амир Кулол Шоҳи Нақшбанд - Баҳоуддин Балогардоннинг ҳам муршидлари бўлганликлари маълум. Ҳазрати Баҳоуддин авлиёнинг «Дил ба ёру даст ба кор» деган шиорлари замонанинг янгиланаётганлигидан, Турон халқига мўғуллар асоратидан қутулиб, эркин меҳнат билан шуғулланиш фурсати етганлигидан башорат берувчи даъват бўлган эди, десак адашмаймиз. Албатта, ғайридин ва ўзга юртлик ҳукмдорлар - мўғуллар даврида сўфийларнинг узлат ихтиёр этишлари ижтимоий шароит тақозоси билан ҳам юз берган. Юрт бошига ўзюртлик, мўмин подшоҳ тургандан сўнг, жамиятнинг барча табақаларида бўлганидек, ислом фидойилари орасида ҳам жонланиш юз берди, ҳаётга қизиқиш, илҳом, ғайрат, шижоат пайдо бўлди. Ислом тарихидан маълумки, барча диний-фалсафий оқимлар қуруқ назария сифатида замон ва макондан узилган ҳолда эмас, балки ўз даври ва талабларидан келиб чиқиб, баъзи бир сиёсий воқеъликларга, мафкураларга норозилик белгиси сифатида ҳам дунёга келади. X асрларда Бағдодда Ғавс ул-аъзам номи билан машҳур бўлган сўфий Абдулқодир Гелоний томонидан тасаввуфнинг қодирия сулукига асос солинади. Бу фалсафий таълимотнинг асосий раҳшаларидан бири ислом ўлкаларида кенг тарқалаётган таркидунёчиликнинг жамият учун зарарли бўлган оқибатларини тушунтириш ва Аллоҳ таоло томонидан инсонларга улуғ неъмат қилиб берилган дунё ҳаёти гўзалликларидан ҳам оқилона фойдаланишга рағбат уйғотиш эди. Манбаларда келтирилишича, ҳазрат Абдулқодир Гелоний ниҳоятда чиройли, ораста кийинар, либосларидан бир порасининг баҳоси ўн тилло баробарида бўлган экан. Шунинг учун ҳам ул зот Аллоҳ таоло томонидан унинг садоқатли бандалари, зоҳидона ҳаёт кечирган машҳур сўфийлар Абу Язид Бастомий, Иброҳим Адҳам кабилардан ҳам юқорироқ мавқега муносиб кўрилган эканлар. Кўринадики, муайян давр ва жамият тақозоси билан исломнинг марказларидан бири Бағдодда илдиз отган ҳаётсеварлик фалсафаси орадан уч асрлар ўтгач, буюк Ҳолиқнинг иродаси билан Мовароуннаҳрда ўз меваларини берди. «Шунча шуғл (машғуллик-Д.С) орасида кўнгилни ёр билан асрай олмоқ» каби «Дил ба ёру даст ба кор» мақолидан аввалроқ айтилган чуқур фалсафий фикр ўзининг кенг амалий тараққиётига Мовароуннаҳр заминида эришди. Машҳур таркидунёчи, ўз ҳаёт тарзи билан зоҳидликка рағбат уйғотувчи авлиёларга эга бўлган Туркистонда замон, макон ва ихвон (муайян шахс) етилгач, ҳаётсеварлик фалсафаси чуқур илмий таълимот сифатида етук сиймо Баҳоуддин Нақшбанд томонидан тақдим этилди. Ана шу ўринда мазкур даврда ўзининг ўткир ақли ва фаросати, чуқур билими ва кенг дунёқараши, мустаҳкам эътиқоди ва сиёсий заковати билан тарих шоҳсупасида пайдо бўлган Амир Темур шахсининг тутган ўрни ва беқиёс аҳамиятини эътироф этмаслик ноқисфаҳмликдир. Зеро, нақшбандия каби инсонсевар таълимотнинг етилиши ва юзага келиши учун Амир Темурдек буюк зот вужудга келтирган ижтимоий, маънавий шарт-шароитлар тақозо этилади. Аллоҳ таолонинг изми-иродаси билан бу таълимотни муайян макон - Турон заминида кенг ёйилишини бевосита таъмин этган зот ҳазрат Амир Темур бўлди. Ҳазрат Соҳибқирон ва Шоҳи Нақшбанд бир тарихий шароит, бир сиёсий-ижтимоий муҳитда вояга етган, эътиқоди шаклланган шахслар бўлганликлари сабабли уларнинг инсон ҳилқати ва дунё ҳаётига бўлган муносабатлари, орзу-умид ва интилишлари жуда яқин эди. Улардан бири беқиёс ғайрат-шижоати, комил иймони билан мозий йўриғини ўзгартиришга ҳисса қўшган бўлса, иккинчиси, мукаммал эътиқоди ва садоқати билан инсон тафаккурида кескин бурилиш ясади, инсонни фаол ҳаёт кечиришга, дунё неъматларидан оқилона баҳраманд бўлишга ундади. Бу икки буюк тарихий шахснинг барча ҳаракатлари ислом тарғиб этганидек, сарвари коинот бўлмиш инсон имкониятлари нақадар улуғлигини ва шу нуқтаи назардан инсон зотининг Тангри таоло ва барча яратилмишлар наздида эъзозли эканлигини намойиш этишга қаратилган эди. Шу ўринда ҳазрати Шоҳи Нақшбанд ва Ҳазрати Соҳибқироннинг инсон қадр-қимматини ерга урувчи касб эгалари - гадоларга нисбатан бўлган кескин ва муросасиз муносабатларини эслаб ўтиш кифоя. Ҳар бир инсон ҳатти-ҳаракатларини бошқариб турувчи бир куч борки, унинг номи - эътиқоддир. Соҳибқирон ва Қутбиддин Амир Темурнинг эътиқодлари эса, худди Шоҳи Нақшбанд эътиқодлари каби ИСЛОМ эди. Бинобарин, Шоҳи Нақшбанд каби беқиёс камолот, валоят ва каромат соҳиби музаффар амир Темурбек сиймоси ҳам бетакрор ва бетимсолдир. Юқорида мурожаат этганимиз «Мақомоти Мир Кулол»да келтирилишича: «Ҳазрати Амир дедиларки: «Шу уч кечаю кундуз тафаккур дарёсига шўнғидим - мени ва менинг атрофимдагилар, ёронларимнинг ҳоли не кечур деб. Ғайб хотифи нидо бериб дедики: «Эй Амир Кулол, сени, ёронларингни, дўстларинг ва сенга эргашувчиларнинг барчасини раҳмат этдик». Ул зотнинг буюк «эргашувчи»лари - Ҳазрат соҳибқирон Амир Темур ва Ҳазрат Баҳоуддин Нақшбанд фаолиятларининг қай даража хайрли ва сермаҳсул, раҳматли бўлганлигига тарих гувоҳдир. Соҳибқироннинг оламшумул шуҳрати сабабларини таҳлил этар эканмиз, «Оламгирнинг Европа жанггоҳларида қозонган ғалабалари Шарққа кулиб боқаётган цивилизацияни бой бериш эвазига келди, икки буюк турк султони аждодларига хос бўлинишдан юқори тура олганларида, эзгу маънода бирлаша билганларида халқларимиз тарихий тақдири бошқачароқ кечмасмиди, асрлар оша давом этган зулм истибдодлари айро-айро бошларимизга ёғилмасмиди», деган фикрларга ҳам дуч келиш мумкин. Фикримизча, бу масала жуда жиддий ва чуқур шарҳлар, тадқиқотларни талаб қиладики, зеро, масаланинг бу тахлитда қўйилиши катта бир тарихий давр йўналишини бошқарган доно ва тадбиркор, сиёсий шахс фаолиятини бирёқлама тушунишга ҳам олиб келиши мумкин. Ҳақиқатан ҳам, агар ҳазрати Амир Темур, турк султони Йилдирим Боязид, Оқ ва Олтин Ўрдалар хони Тўхтамишхон ўзаро келишиб, қудратли Турк хоқонлигини ташкил этганларида, балки шарқ фанний ва маърифий тараққиёти (цивилизацияси) ғарбга юз ўгирмаган, ҳозирги юксак техник ва ижтимоий ривожланиш ўз ядросини (жавҳарини) Турон заминида ўрнатган бўлармиди?! Айнан шу нарсани соҳибқирон Амир Темур ҳам кўзда тутган эди. Лекин, бу борадаги тақдир ҳукми ўзгача бўлди. Маълумки, ҳазрати Соҳибқирон ўз юришларини муқаддас жиҳод - жаҳолат қувғини деб тушунар эди. Шу сабабдан ҳам Оврупони ўз тасарруфига олаётган қудратли Турк султони Боязидга ёзган номаларида «Фаранг (Оврўпо-Д.С) лашкарига қарши жиҳод фарзини амалга ошириш йўлида ҳаракат камарини боғлаганинг учун ҳам сенинг мамлакатинг ҳудудига ҳеч бир тажовуз этмадик», ёки «Ул жаноб (султон Боязид-Д.С) ўша диёр кофирлари жиҳоди ила машғул бўлаверсинлар. Биз томондан ул тарафга қайси шаклда мақбул бўлса, самимийона иноят ва кўмак кўрсатилгай» тарзидаги фикрларини билдирганлар. Демак, агар султон Боязид ғурурга кетиб, ҳазрат Соҳибқироннинг кўчманчилардан бўлмиш Қора Юсуф ва Аҳмад Жалоир каби йўлтўсар, элсуймас рақибларига паноҳ бермаганида ва унга мусулмон шаънига мос келмайдиган мактублар жўнатмаганида соҳибқирон Амир Темур Оврўпо тақдирини унинг ўзига қўйиб берган бўлар эди. Ҳазрат Соҳибқиронни бу томонларга черик тортишга мажбур қилган сабаблар биз ўйлагандан кўра чуқурроқ. Соҳибқиронга тааллуқли бўлган мактублар, султон Боязид билан ёзишмалар, мамлуклар, жалойирийлар, музаффарийлар ва Боязид ўрталаридаги ошкора ва хуфия ёзишмалар ва битимлар ҳам буни тасдиқлайди. Агар Султон Соҳибқирон ва ул зотга бевосита ва билвосита тегишли барча мактублар алоҳида муншаот сифатида нашр этилса, мазкур масалаларга анча ойдинлик киритилган бўлур эди. Бундан ташқари, Соҳибқироннинг Эрон, Озарбайжон, Ироқ, Ҳиндистон, Сурияга қилган юришлари машҳур Ипак Йўли ҳукмронлиги учун бу катта сиёсий аҳамиятга эга бўлган йўлни йўлтўсар-қароқчилардан тозалаб, унда осойишта карвонлар қатновини йўлга қўйиш ва имкон қадар маданийлаштириш учун бўлганлиги равшан-ку! «Оврўпо халоскори» деган фахрли ёрлиққа сазовор бўлган ҳазрат Соҳибқирон уни ўз диндош биродари тасарруфидан халос этишни истамаган, балки мақсади ўша юртларнинг халқларига ислом маърифатини элтиш бўлган. Соҳибқироннинг ҳар юз йилда бир марта бериладиган Қутбиддин унвонига сазовор бўлганликларини унутмайлик. Бундан кўринадики, ҳазрат Соҳибқирон Шарқда кўтарилаётган цивилизация зиёсидан онгли равишда Ғарбни ҳам баҳраманд этмоқчи бўлган. Бу масаланинг бир томони. Иккинчи томондан, уч машҳур Турк султонлари цивилизацияни Ғарбга буриб юбориб, ҳақиқатан ҳам Шарқ ундан бебаҳра қолдими? Балки, аксинчадир. Ҳазрати Соҳибқироннинг Румга қилган юришлари даврини эслайлик. 1402 йил. 70 ёшга яқинлашган соҳибқирон орадан уч йил ўтгач вафот этди. Рум Қайсари ҳам бу даврда кексалик ёшига яқинлашган эди. Бунга Оқ Ўрда ва Олтин Ўрданинг ҳам ичдан нураб турган бир даврни бошдан кечираётганлигини илова қиладиган бўлсак, уч буюк туркий султон ўзаро келишиб, ҳукмронлик қилган тақдирларида ҳам, бу уч салтанат учун темурийлар, чалабийлар ва мўғул хонларининг «тахт талашув» курашлари натижасида жуда яқин йилларда бошидан кечиражаги муқаррар бўлган сиёсий таназзул фурсати етиб қолганлиги маълум бўлади. Бу эса, мустамлакачилик остонасида турган Англия каби давлатларга, жалойирийлар, музаффарийлар, қолаверса, Қора Юсуф каби шахсларга ниятига эришиш учун шароит яратар эди. Ҳазрат Соҳибқирон эса, ноаҳил, худбин ҳукмдорлар - Рум Қайсари ва Тўхтамишхонни енгиши билан чалабийлар ва мўғул хонларининг ўз авлодлари темурийлар даврида кўп машаққат билан тикланган буюк империя ҳалокатига ҳисса қўшишлари ёхуд уни тезлатишлари эҳтимоли мавжудлигини зукколик билан сеза олди ва бунга йўл қўймади. Натижада, Марказий Осиё маркази бўлган машҳур Темур ва темурийлар салтанати вужудга келди ва у 1370 йилдан 1507 йилгача, Бобур ва бобурийларни ҳам қўшиб ҳисоблаганда эса, 488 йил умр кўрди. Жаҳон тарихида бирор сулола бу қадар ёрқин ва узун умр кўрганлиги ҳали бизга номаълум. Бундан кўринадики, ҳазрат Соҳибқирон Шарқ бошига тушажак янги мустамлака истибдодларини қарийб 500 йилга кечиктирди. Агар таъбир жоиз бўлса, мен ҳазрати Соҳибқирон ва темурийлар даврида Шарқ замини бошидан кечирган юксак тараққиётни «Темур цивилизацияси» деб атаган бўлур эдим. «Темур цивилизацияси» зиёси барча Шарқ мамлакатларини ёритди ва унинг меваларидан Ғарб ҳам баҳраманд бўлди. Қадимдан бошқа халқлар ҳисобига яшашга интилган Оврупо ўз ниятига етди. Аммо, бу орзуси ушалиши учун 500 йил ҳаракат қилди. Темурбек ва темурийлар салтанатининг узоқ ва шукуҳли умри ниҳоясини кутишга мажбур бўлди. Ана шу тариқа, ҳазрат Соҳибқирон ва Қутбиддин Амир Темур турли жабҳалардаги кўпқиррали ижодкорлик фаолияти билан қадим Туркистон тупроғида қодири барҳақ ҳукми билан юз бериши тақдир этилган жуда кўп соҳалардаги буюк юксалишларга туртки берди. Қолаверса, темурийлар даврида кечган «Туркий юксалиш» жараёнига асос солдилар. Соҳибқирон ўзининг шарқона, исломий фазилати, буюк Турон элларига хос бўлган беқиёс ҳислати ва мардлик, баҳодирлиги билан қадим Турон юртини жаҳонга кўз-кўз қилди. Мухтасар сўз, ҳазрат Соҳибқироннинг «Бизким, мулки Турон...» дея фахрланиши замирида жуда катта ҳикмат ва ҳақиқат ётар эканки, биз ва авлодларимиз ҳали асрлар давомида бу ҳикматлар махзанини очаверишга бурчлидирмиз! Мақола “Ўзбекистон адабиёти ва санъати” газетасидан олинди. 1996, 28 июнь, 2-бет. Сам.ДУ профессори. Дилором Салохий


Сулаймонийнинг қимматбаҳо орзуси Яманни билвосита уруш майдонига айлантирди\nҚосим Сулаймоний ва Эрон ислом инқилоби қўриқчилари корпуси Яманда давомли ва шиддатли билвосита урушни авж олдириб, мамлакатни иқтисодий инқироз ёқасига олиб келди.\nНабил Абдуллоҳ Ат-Тамимий\nУйсиз ва ночорликда қолиб, бошпана излаб Таиздан ғарб тарафдаги ғор олдига келган яманлик оила, 2020 йилнинг 2 декабри. (Аҳмад Ал-Баша / AFP)\nАДАН – Эронлик генерал-майор Қосим Сулаймоний ўлимидан сўнг деярли бир йил ўтган бўлса-да, Эроннинг минтақавий билвосита урушларда илғор мамлакатга айланиш режаси Яман учун ҳали ҳам қимматга тушмоқда.\nЭрон Ислом инқилоби посбонлари корпусининг «Қудс» кучлари (ИИПК-ҚК) собиқ қўмондони Сулаймоний иқтисодий ва сиёсий инқироз ёқасида турган Яманнинг ҳозирги ҳолатга келишида катта рол ўйнаган.\nЯман ахборот лойиҳаси маълумотларига кўра, Эрон қўлловидаги хусийлар (Ансаруллоҳ) тарафидан авж олдирилаётган Ямандаги уруш туфайли 2015 йилдан бери 17500 нафар тинч фуқаро ҳалок бўлган ва жароҳатланган. Human Rights Watch (HRW) маълумотларига кўра, 20 млн одам озиқ-овқат танқислигидан азият чекмоқда, 10 миллионга яқини эса очарчилик хавфи билан тўқнаш келган.\nCулаймоний АҚШ ва унинг иттифоқчиларига қарши ҳужумлар уюштирган Эрон ва воситачиларининг бир неча бор огоҳлантирилиши ортидан 3 январ куни Бағдодда АҚШ ҳужуми билан ўлдирилган эди.\nСуратда: Йирик калибрли пулемет билан қуролланган жангари. Яман ҳукуматига содиқ кучлар Марибдан (Марказий Яман) 50 км шимоли-ғарбдаги Ал-Жадан ҳудудида хусий жангарилари билан тўқнашган пайт, 22 ноябр 2020 йил. [AFP]\n«Ал-Қудс» кучларининг ўлдирилган қўмондони Қосим Сулаймоний, 10 сентябр куни эронлик ҳарбийлар томонидан чоп этилган санасиз архив фотосурати. (Эрон мудофаа вазирлиги)\nУнинг ўлими Теҳроннинг Яқин Шарқда узоқ йиллардан бери давом этаётган жанговарлик ва ихтилофларни авж олдириш кампаниясида бурилиш нуқтаси бўлди.\nСулаймоний ва ИИПК хусийларни молиявий, ҳарбий ва моддий-техникавий жиҳатдан қўллаб-қувватлаган, бу уларга Яманда Эроннинг режаларини амалга оширишга имкон берган. Натижада олти йилдан бери давом этаётган уруш яманликларнинг азоб-уқубатларини янада оғирлаштирди.\nМинтақавий кучлар мувозанатининг бузилиши\nИИПК аввал-бошдан хусийларни минтақадаги кучлар мувозанатни бузиш учун билвосита куч сифатида қўллаш ниятида бўлган. Бунга сабаб, жангарилар Саудия Арабистонининг жанубий чегараси ва халқаро савдо учун дарвоза бўлиб хизмат қилувчи Боб ул-Мандаб бўғозидаги стратегик муҳим ҳудудда жойлашган.\n«Сулаймоний минтақа ва дунё хавфсизлигига путур етказиш, таъсир кучи ва назоратни қўлга киритишга имкон берувчи муайян вазифаларни бажариши учун ИИПКнинг разведкаси ва хавфсизликка оид тажрибасини хусийлар билан бўлишмоқчи эди», дейди сиёсий таҳлилчи Ваддаҳ ал-Жалил.\nУнинг айтишича, бу жараён баллистик ракеталар ва учувчисиз учар қурилмалар парвози, халқаро денгиз йўлларини миналаштириш каби сифатли операциялар орқали амалга оширилиши керак эди.\nЎтган йил бошидан бери Саудия Арабистони ўнлаб баллистик ракеталар ва дрон ҳужумлари нишонига айланди, жумладан, 2019 йил 14 сентябрда «Aramco» иншоотларига ҳалокатли ва мисли кўрилмаган зарба берилди.\nАҚШ ва Саудия Арабистони бу ҳужумларда Эронни айблаб чиқди.\nЎтган ой бошида араблар хусийларнинг портловчи моддалар ортилган икки кемасини қўлга олгач, Саудия Арабистонининг соҳилбўйи нефть терминалида ёнғин чиққан.\n25 ноябрда эса Саудиянинг жанубий Шуқайқ бандаргоҳида турган юнон нефт танкери портлаган. Денгиз разведкаси билан шуғулланувчи Лондоннинг «Dryad Global» компаниясининг айтишича, портлаш хусийлар томонидан ишга туширилган «сузувчи қўлбола портлаш қурилмаси» туфайли юз берган.\nБу воқеадан бир неча кун олдин хусийлар Жиддадаги «Aramco» заводига Қудс-2 ракеталари билан зарба беришган. «Aramco» компаниясига кўра, нефть танкери тешилиб, портлаш ва ёнғин юз берган.\nҲизбуллоҳ билан машғулотлар\n«Қосим Сулаймонийга минтақада ИИПКнинг таъсирини кенгайтириш вазифаси юклатилган эди», дейди ал-Жалил Ироқ, Сурия ва Ливанда Сулаймоний бошлаган урушларни назарда тутиб.\n«Яман бу мамлакатлардан анча узоқ бўлса-да, Сулаймоний ўз алоқаларидан фойдаланган ва бу мамлакатларда унга боғлиқ бўлган жангариларни хусийлар билан алоқага чиқиб, тажриба алмашиш, сифатли қуроллар юбориш учун сафарбар этган», деди у.\nШу билан бирга, у хусий жангарилари ва қўмондонларини машғулотлар ўтказиш ва тажриба орттириш учун Ливан, Ироқ ва Эронга юборган, деди у.\n2015 йилнинг бошида Ҳизбуллоҳ қўмондони «Financial Times» нашрига хусийлар ва Ҳизбуллоҳ аскарлари аввалги 10 йил давомида биргаликда машқ қилишганини айтган. «Улар Эронда биз билан бирга машқ қилдилар, кейин биз уларни бу ерда (Ливанда) ва Яманда тайёргарликдан ўтказдик», деб айтган у.\n«Стратегик фикр» тадқиқот марказининг 2015 йил май ойидаги ҳисоботига кўра, ИИПК хусийларнинг элита кучларини тайёрлашга бевосита алоқадор.\nҲисоботга кўра, машғулотлар икки босқичда амалга оширилган, биринчи босқич 2011-2012 йилларда бўлиб ўтган ҳамда юқори ва ўрта даражадаги қўмондонлар учун ўтказилган. Тренинг Ливан, Сурия ва Эронда бўлиб ўтган.\nИккинчи босқич эса Саъдадаги хусийлар лагерида бўлиб ўтган, унда Ҳизбуллоҳ ва ИИПК вакиллари иштирок этган, дейилади ҳисоботда.\nНоқонуний контрабанда операциялари\n«Сулаймонийнинг хусийларга кўрсатган қувватлови ва эътибори Яманга қаттиқ зарба бўлди ва минтақадаги мамлакатларга жиддий зиён етказди», дейди сиёсий таҳлилчи Файзал Аҳмад.\nАҳмадга кўра, «Сулаймоний ўз режалари ва контрабанда гуруҳлари ёрдамида баллистик ракеталар, мутахассислар, қуроллар ва моддий ёрдам етказиб турган».\nХусийлар урушда қўллаган қуролларнинг аксарияти Яманда 2014 йил сентябр тўнтарилишигача йўқ эди.\nЭрон Яманнинг 2500 километрлик соҳили, Яман ороллари ва кемаларидан жангариларга қурол етказиш учун фойдаланган.\nЯман кучлари 2013 ва 2015 йилларда Яман ҳудудий сувларида Эроннинг иккита қурол билан тўлдирилган «Жиҳан-1» ва «Жиҳан-2» кемаларини қўлга олган.\nЖорий йилда Араб коалицияси апрел ва июн ойларида Арабистон денгизида хусийларга олиб кетилаётган иккита қурол-аслаҳа юкларини қўлга киритган.\nЯман соҳил қўриқлаш хизмати тўртта турли операция давомида қурол-яроқ, ўқ-дори ёки кокаин ортилган бир нечта кемани қўлга олган.\n«Сулаймонийнинг ўлими хусийлар учун унинг режаларни амалга оширишда ИИПК учун бўшлиқ ҳосил қилди», дейди Аҳмад.\n«Буни Эроннинг ИИПК зобити Ҳасан Эйрлуни хусийларни бевосита назорат қилиш ва Ямандаги шаҳарлар, халқаро денгиз йўллари ва Саудиянинг иқтисодий объектларига қарши ҳарбий операцияларни амалга ошириш учун ўз элчиси сифатида юборгани ҳам тасдиқлайди», деб қўшимча қилди Аҳмад.\nАҳмадга кўра, бу ҳаракатлар «урушни чўзиб юборди ва натижада дунёдаги энг оғир гуманитар инқирозни келтириб чиқариб, Яманни ҳар бир жабҳада вайрон қилди».\nМинтақавий хавфсизлик сари йўл\n«ИИПКнинг мақсади – Форс кўрфазидаги бой мамлакатларга яқин бўлиш учун Яманни қўлга киритиш, шунингдек муқаддас ва нефтга бой ерларни қўлга киритиш учун келажакда армия яратиш мақсади билан аҳоли зич жойларда ўз ҳозирлигини таъминлаш бўлган», дейди «Aбад стратегик тадқиқотлар маркази» раҳбари Абдул Салом Муҳаммад.\nХусийлар ҳаракати бу стратегияни амалга ошириш учун «зарур восита» эди, деди у.\n«Ҳоманаий ҳокимият тепасида қолар экан, Эрон минтақада ўзининг адоватли ва бузғунчи сиёсатини» давом эттиради, дейди у Эроннинг олий руҳонийсини тилга олиб.\n«Янги пойтахтлар қулашда давом этади. Қачонки Эрон қай бир ҳудудда назорат ўрнатса, у ерни тарк этмайди. Шу тариқа у ядровий қуролга эга эканини эълон қилганидан кейин ўзи учун хавфсиз минтақа яратишни мақсад қилиб қўган», дейди Муҳаммад.\n2 декабр куни Эрон режими февралга қадар санкциялар бекор қилинмас экан, уранни тўйинтириш даражасини қурол ёқилғиси даражасига етказиш ва халқаро ядровий инспекторларни мамлакатдан чиқариб юбориш ҳақидаги қонунни қабул қилди.\nБу каби ҳаракатлар 2015 йилда Эрон режимининг дунё мамлакатлари билан эришилган тарихий ядро келишувидаги мажбуриятларига зиддир.\n«Эроннинг режаларини амалга оширишни жадаллаштириш, жумладан Сана, Дамашқ, Байрут ва Бағдодни қўлга олиш Сулаймонийнинг вазифаси эди. Унинг ўлими бу стратегияни ўзгартирмайди», деди Муҳаммад.\n«ИИПКда у каби кучли бўлмаса-да, унинг ўрнини боса оладиганлар бор», деб қўшимча қилди у.\nАл-Қудс кучларининг янги қўмондони Исмоил Қаний бир вақтлар Сулаймоний эга бўлган таъсир кучига эга эмас, аммо таҳлилчилар у ҳам худди шу йўлдан кетишини башорат қилмоқдалар.\nСулаймонийнинг Эронга қолдирган «мероси» – халқ пулини қиммат прокси-урушларга йўналтириш\nЭронликлар тобора кучайиб бораётган иқтисодий инқирозни бошдан кечираётган бир пайтда, Эрон режими бутун минтақада «инқилобий» ҳаракатларни авж олдириб, Сулаймоннинг муваффақиятсиз меросини давом эттирмоқда.


Атлантикада 7 йил ичида биринчи марта учта довул пайдо бўлди\n17:57 / 07.09.2017\nАтлантика океанида 2010 йилдан бери биринчи марта бирданига учта довул пайдо бўлди, деб хабар қилмоқда The Daily Mail.\nКеча Мексика кўрфазидаги Мексика қирғоқларида пайдо бўлган «Катя» тропик пўртанаси довулга айланди. Шу билан бирга, Атлантика океанида юзага келган «Хосе» тропик пўртанаси ҳам довуллар қаторига киритилди.\n«Ирма» довули эса 6 сентябрь куни Кариб денгизидаги оролга ёпирилди.\nАтлантикада 1893 ва 1998 йилларда бирданига тўртта довул ҳаракатда бўлган.\nСаффир-Симпсоннинг беш баллик шкаласи бўйича бешинчи тоифа берилган «Ирма» довулининг зарбасини Антигуа ва Барбуда орол давлати ўзига қабул қилиб олди. Бу давлат бош вазири Гастон Брауннинг сўзларига кўра, мамлакатдаги қарийб барча бинолар табиий офат туфайли зиён кўрган. Антигуа ва Барбуда аҳолисининг тахминан 60 фоизи ўз уйларини тарк этишга мажбур бўлган.\nШунингдек, бу табиий офатдан Кариб денгизидаги Сен-Мартен ҳамда Сен-Бартелеми француз ороллари ҳам жиддий зарар кўрди. Сўнгги маълумотларга кўра, у ерда саккиз киши ҳалок бўлди, яна 20 дан ортиқ инсон жабрланди. Сен-Мартен ҳукумати орол «95 фоизга вайрон бўлгани» ҳақида маълум қилди.\n7 сентябрь куни эса довул Пуэрто-Рикога етди. Associated Press’нинг хабар беришича, 900 минг киши электр таъминотисиз қолган.\nИқлимшуносларнинг маълумотига кўра, «Ирма» дам олиш кунларигача Флорида қирғоқларига етади, Американинг бу штатида эвакуацияга тайёргарлик кўрилмоқда, иқлимшунослар эса бу довул куч бўйича Техасга августда ёпирилган «Ҳарви»дан ҳам қудратлироқ экани ҳақида огоҳлантиришмоқда.\nКутилишича, жума кунига келиб «Хосе» кучаяди, ҳамда унга кучлилик даражаси бўйича учинчи тоифа берилади. АҚШ довулларни кузатиш бўйича Миллий марказининг таъкидлашича, ҳозирча «Хосе» кишиларга таҳдид уйғотаётгани йўқ, сабаби у очиқ океанда, қирғоқлар ҳамда ороллардан узоқроқ масофада ҳаракатланмоқда. Бироқ, у тезлик билан кучаймоқда, ва унинг ҳаракати ўзгариши мумкин.


Эҳтимолий ядро уруши... Ўзбекистон манфаатларига жавоб...\n19.08.2019 19:56 0 3295\nЖанубий Осиё минтақасида янги беқарорлик олови аланга олмоқда. Ҳиндистоннинг 5-6 август кунлари Жамму ва Кашмир штатининг шу вақтга қадар сақланиб келаётган конституциявий автономия мақомини бекор қилиши бунга асосий сабаб бўлмоқда.\nШундай қилиб мазкур ҳудуднинг сиёсий-маъмурий ҳуқуқларини кафолатловчи Конституциянинг 370-моддаси бекор қилинди.\nҲиндларнинг ҳар икки қонунчилик палатаси шу вақтгача алоҳида мақомига эга бўлган ушбу баҳсли минтақада энди иккита – Жамму ва Кашмир, Ладакх иттифоқдош ҳудудини ташкил қилмоқчи.\nБу ерда Ҳиндистон ўз ҳарбийлари ва хавфсизлик кучлари сонини кескин ошираётгани қалтис хатодир, деб баҳолашмоқда экспертлар.\nПокистон бу ҳаракатга кескин жавоб тариқасида Нью-Деҳлидан ўз элчисини чақириб олди, Ҳиндистоннинг Покистондаги элчиси эса мамлакатдан чиқариб юборилди, шошилинч равишда Хавфсизлик Кенгаши мажлиси ўтказилди.\nПокистон Бош вазири Имрон Хон бу нозик, бироқ ўта хавотирли масалани халқаро инстанцияларда, жумладан Халқаро судда ҳал қилиш учун тақдим этишини билдирди. Покистоннинг позициясини Туркия, Хитой, Малайзия ва Индонезия давлатлари қўллаб-қувватлашини маълум қилмоқда.\nБош вазир Имрон Хон ҳинд томони халқаро ҳамжамиятни ўз хатти-ҳаракатлари оқибатларидан чалғитиш мақсадида тез орада Озод Кашмирга нисбатан кенг кўламни ҳужумлар бошлаши мумкинлигини айтиб ўтди.\nОзод Кашмир ҳудуди 1947 йилга қадар Кашмир князлиги таркибида бўлган, бироқ Ҳиндистон ўз мустақиллигини эълон қилгач, ўзини ўзи бошқарувчи мустақил ҳудуд сифатида тан олинган. Бироқ амалда уни Покистон идора этади. Кашмир князлигининг асосий қисми ҳисобланган Жамму ва Кашмир ҳам автономия эълон қилган, аммо амалда Ҳиндистон таркибида қолган эди. Бироқ асосий аҳолиси мусулмонлар бўлгани учун Кашмирнинг ҳинд назоратидаги қисмида доимий беқарорликлар сақланиб келмоқда. Бу ер дунёдаги энг ҳарбийлашган макон ҳисобланади. Ҳар 15 нафар кашмирликка бир ҳинд ҳарбийси тўғри келади.\nПокистон қуруқлик қўшинлари штаби бошлиғи, генерал Камар Жавед Бажва Ҳиндистон қарорини танқид қилар, мамлакат армияси Жамму ва Кашмирдаги аҳолини фаол қўллаб-қувватлашини баён қилди.\nПокистоннинг АҚШда элчиси Асад Мажид Хон «The New York Times» газетасига берган интервьюсида Покистон ўзининг Афғонистон билан чегарасидаги ҳарбий қўшинларини шарққа томон кўчириши мумкинлигини билдирди.\nРасмий Деҳли ҳам позицияси қатъийлигини яширмаяпти. 8 августда бош вазир Нарендра Моди миллатга қилган мурожаатида ушбу минтақа гуллаб-яшнаши ва тараққиёти учун улкан имкониятларга эга эканлигини, бироқ штатнинг мақоми туфайли юзага келаётган муаммолар сабабли бу имконият рўёбга чиқмаётганини айтиб ўтди. Жамму ва Кашмир ҳудуди бўйича ҳар қандай қарорни қабул қилиш эса Ҳиндистоннинг ички ишлари эканлигини таъкидлади.\nБу масала бўйича Покистон билан ҳар қандай тушунмовчилик халқаро воситачиларсиз, фақат икки томон ўртасида ҳал қилишини лозим, дея билдирди.\nҲиндистоннинг Сяма Прасад Мукержи номидаги жамғармаси директори Анирбан Гангулининг ёзишича, Покистоннинг бу борада айтаётган ва қилаётган ишлари улар учун ҳеч қандай аҳамиятга эга эмас.\n«Автономия мақоми узоқ йиллар давомида Жамму ва Кашмир, Ладакх буддийлик минтақасининг ривожланиши, бу ердаги аҳоли вакиллари учун тенг имкониятларни адолатли асосда тақсимлашга катта тўсиқ бўлиб келди.\nЭнди аҳоли учун янги тараққиёт даври бошланади. Тўғри, айирмачи кучлар, трансчегаравий террорчилик гуруҳлари тартибсизликлар келтириб чиқаришга уринади, аммо аксарият аҳоли Деҳли қароридан розидир.\nПокистон эса ҳозир муаммони дипломатик ва армия воситасида ҳал қилишга қодир эмас. У айни пайтда қийин аҳволда ва қуролли можарога тортилиш учун кучлари етарли даражада эмас. Бу борада ҳар қандай уруниш унинг халқаро майдонда яккаланиб қолишига ва ички беқарорлигини янада кучайишига хизмат қилади», дейди жамғарма раҳбари вазиятни шарҳлаб.\nАммо Ҳиндистонда бу борадаги қарашлар ҳам иккига бўлинган. «The Guardian» нашрига асли келиб чиқиши ҳинд бўлган Аниш Капур интерью берар экан, жумладан шундай дейди: «Бош вазир Нарендра Моди сиёсатини очиқ танқид қиламан. Унинг бошқаруви мамлакатда бағрикенглик ва эркинликни бўғишга қаратилган. Ҳукмрон Бхарата Жаната партияси эса ҳиндларнинг «Толибони»дир».\nЕвропа Иттифоқи, БМТ, Ислом ҳамкорлик ташкилоти вазиятга хавотирлик билдириб, томонларни қарама-қаршиликни чуқурлаштирмасликка чақирмоқда.\nБуюк Британиядан мустақилликни қўлга киритгач, Ҳиндистон ва Покистон давлатлари ўртасидаги асосий зиддият маркази айнан ушбу ҳудудлар бўлиб қолмоқда.\nКашмир учун биринчи уруш 1947 йил октябрда ҳудуддаги ҳинду етакчиси Махаража Гари Сингх томонидан Жамму ва Кашмирнинг ҳинд қуролли кучлари ихтиёрига расмий топшириши билан бошланиб кетган эди. Ўшанда БМТнинг фаол аралашуви билан Кашмирга ўзини ўзи бошқариш бўйича референдум ўтказилиши билан можарога якун ясалган эди.\nҲиндистон ва Покистон ўртасида 1964 йилда иккинчи қуролли низо келиб чиқди. Яна БМТнинг аралашуви билан 1972 йил июлда ўт очиш тўхтатилган.\n1998 йилда Ҳиндистон 5 та ядро каллагини синовдан ўтказди. Бунга жавоб тариқасида Покистон олтида каллакни портлатди. Бу билан Кашмирнинг тоғли чегара ҳудудида янги можаро юзага келиб, вазият 2005 йилда давлатлараро келишув имзоланмагунига қадар мураккаблигича қолди.\nЖамму ва Кашмирдаги маҳаллий Жоиш Муҳаммад жангари гуруҳи бир неча йилдан буён ҳинд ҳарбийлари ва полициясига қарши қуролли кураш олиб боради. Оқибатда биргина 2018 йилда 400 киши қурбон бўлди. 2019 йил февралда эса террорчилар ҳинд ҳарбийлари карвонига ҳужум уюштириши оқибатида ўнлаб аскарлар қурбон бўлди.\nШундан кейин Деҳли ҳарбий ҳаво кучлари орқали Покистон назоратидаги Озод Кашмирга ҳаво зарбалари бера бошлади. Аммо ҳар икки томондан ҳам талофатлар кўпайгач, яна «ноаниқ сукут» даври бошланди. Ҳозир эса ўт очиш яна қайта бошланиб кетди.\nАслида мақомнинг бекор қилиниши Ҳиндистоннинг бошқа минтақаларидан ушбу штатга кўчиб келишнинг қонуний имкониятини яратар эмиш. Бу эса узоқ муддатли стратегияда ҳиндлар фойдасига демографик мувозанатни ўзгартириши кўзлайди.\nБеқарорлик туфайли маҳаллий аҳоли ҳам ўз уйларини тарк этмасликка қарор қилишган. Озиқ-овқат нархлари бирдан ошиб кетди. Хавфсизлик важидан хорижий сайёҳлар ҳудудни тез тарк этмоқда. Маҳаллий сиёсий етакчилар ва мустақиллик тарафдорлари бўлган 4 мингдан ортиқ киши қўлга олинган, хавфсизлик чоралари кучайтирилмоқда.\nҲиндистоннинг амалдаги раҳбарияти миллатчилик кайфиятидаги сиёсатни олиб бораётгани халқаро ҳамжамиятга норозилик уйғотмоқда. Жамму ва Кашмир штатини Ҳиндистонга тўлиқ сиёсий интеграция қилишга нима бўлмасин уруниш келгусида мамлакатни жиддий муаммоларга дучор қилиши мумкин.\nЧунки яхши биламизки, Ҳиндистонда конституцияга кўра барча штатлар ҳам қарорлар қабул қилишда анчайин мустақил бўлиб, улар марказий маъмуриятнинг бир томонлама сиёсий тузилма яратишга урунишини ҳар ҳолда хурсанд бўлиб қабул қилаётгани йўқ.\nМасалан, 30 миллион аҳолига эга, Кашмирга қўшни Панжоб штатида 2020 йилда референдум ўтказиш режалаштирилган. Сикхларнинг Халистон деб номланган ўз мустақил давлатини яратиш ғояси бу штат аҳолиси орасида тобора оммалашиб, асосий ғояга айланмоқда. Шу сабабли сикхлар ҳинд ҳарбий хизматчиларини Кашмирга нисбатан куч ишлатишдан воз кечишга чақирмоқда.\nПарламентдаги мухолиф партиялар эса бу жиддий баҳслар ва қарама-қаршиликлардан яқинлашиб келаётган сайлов жараёнларида ўз сиёсий мақсади йўлида фойдаланиши мумкин.\nШундай қилиб, агар уруш қонли тус ола бошласа, бош вазир Наредра Модининг обрўйига жиддий путур етиши муқаррар. Шу билан бирга бу низо жаҳоннинг ядро қуролига эга, шу билан бирга Шанхай ҳамкорлик ташкилотининг аъзоси бўлган икки қудратли давлат ўртасида глобал фожиага сабаб ҳам бўлиши мумкин. Бу эса Марказий Осиё давлатлари, жумладан Ўзбекистоннинг ҳам манфаатлари ва хавфсизлигига сира жавоб бермайди...\nПокистон Ҳиндистон Марказий Осиё кашмир ядро уруши\nХориж 03/01, 21:01\nҲиндистонда дафн маросими пайтида 22 киши вафот этди\nТаҳлил 28/12, 12:33\nГлобал иқтисодиёт: Хитой — АҚШдан, Ҳиндистон — Германия ва Япониядан қачон ўзиб кетиши ҳисоблаб чиқилди\nКоронавирус 25/12, 23:03\nҲиндистонда коронавирусга чалинган ўқитувчи шифокорлардан поездда қочиб кетди


Тожикистонлик йигит Volkswagen учун беш йил пул тўплаган, охир оқибат у ўғирланган машинани сотиб олган\nДушанбеда истиқомат қилувчи Абдурасул Қурбонов узоқ йиллар мобайнида қимматбаҳо Volkswagen машинасини сотиб олишни орзу қиларди. Ниҳоят, пул тўплаган ёш йигит, азалий орзусига эришиб, “гўзал темир”ни сотиб олди.\nБироқ, унинг шодлиги узоққа чўзилмади, кўп ўтмай машина Россия ҳудудларида ўғирланиб, иккинчи мамлакат орқали Тожикистонга олиб келингани маълум бўлди. Полиция идорасида ёш йигитга машина халқаро қидирувда экани маълум қилинди: машина Россияда ўғирланган, сўнг Қирғизистон орқали Тожикистонга олиб келинган. Абдурасулнинг айтишича, машинани ўзининг дўсти ёрдами билан автомобиль савдоси билан шуғулланувчи бир кишидан сотиб олган. Сотувчи машинани Дубайдан олиб келганини айтган.\n«Беш йил муқаддам бу машиналар қиммат - 30 минг доллар турарди. Барча ҳужжатлар жойида эди. Украина чегарасидан ўтаётганимда мени ушлашди. Машина ўғирланганини айтишди ва ҳибсга олишди. Мени тўрт кун мобайнида Вақтинчалик сақлаш изоляторида ушлаб туришди. Маълум бўлишича, машина халқаро қидирувда экан. Жарима тўлаганимдан сўнг мени озод қилишди», - дейди суҳбатдош.\nҲаммасидан ҳам Абдурасул немис машинасини сотиб олиш учун бир неча йил давомида пул тўплагани, охир оқибат ўғирланган автомобил сотиб олганидан афсусланмоқда. Шундан сўнг у оддий ва тежамли Daewoo Matiz сотиб олди. Ёш йигит барча ҳужжатлари теширилганидан сўнг ишончли сотувчидан машина харид қилиш керак деган хулоса чиқарди.\nЯқинда Литва ҳуқуқ тартибот идоралари ўғирланган автомобилларни Германиядан Тожикистонга олиб ўтиш билан шуғулланиб келган трансмиллий гуруҳни қўлга олгани ҳақида маълум қилди. 8 нафар Литва фуқароси ҳибсга олинди. Яна икки киши Германияда қўлга олинди, улар аввал ҳам шу каби жиноят учун ҳукм қилинган эди.\nПолиция маълумотларига кўра, ўтган йили ва шу йил ишлаб чиқарилган BMW ва Mercedes русумидаги 15та автомобил ўғирланган ва Тожикистонга олиб борилган. Машиналарнинг айримлари мана шу мамлакатдан топилди.\nТожикистон ҳуқуқ тартибот идоралари ҳозирча вазият юзасидан изоҳ бермади.


Етти ҳикоят: Биринчи ҳикоят\nBy Жалолиддин Иброҳим on 12/22/2018 Етти ҳикоят МАҚОЛАЛАР\nТАЪБИРИ КЕЧИККАН ҒАРОЙИБ ТУШ\nБир куни жажжи Юсуф ажойиб ва ғаройиб туш кўради.\nБу туш кечаси билан алаҳлаб, босинқираб чиққан одамнинг туши эмас. Ўнгидан келмайдиган пойинтар-сойинтар туш ҳам эмас, балки порлоқ келажакдан дарак берувчи тиниқ туш эди. Унда мужда-хушхабар яширинган. Буни Ёқуб ўша заҳоти сезади ва шу лаҳзада қалбини қувонч билан қайғу қоришган ғалати туйғу қамраб олади. Буни унинг Юсуфга тайинлаган сўзидан, тушни яширишга бўлган ҳаракатидан пайқаш унча қийин эмас. У ҳам шодмон, ҳам ғамнок эди.\nАйтгандай, инсон қайси ёшдан туш кўра бошлайди?\nНазаримда, бу ҳануз илмий асослаб берилмаган сирли оламдаги саноқсиз жумбоқлардан бири бўлса керак. Чунки бу борада бир тўхтамга келинган, иттифоқ қилинган аниқ бир фикрни кўрмадим.\nКимдир «Бола бешикдаёқ туш кўра бошлайди. Ухлаётган гўдакнинг уйқуда жилмайиши ёки, аксинча, безовта бўлиб ғингшиши шу туш таъсиридан», деса, кимлардир бу фикрни рад этади.\nДарвоқе, кўзи ожизлар ҳам туш кўрадими? Бу ҳақда ҳеч ўйлаб кўрганмисиз?\nҲа, кўрлар ҳам туш кўрар экан. Мен буни Мадинадаги кўзи ожиз бир биродарнинг ўзидан эшитганман.\n– Тушимга дадам кирди, – деб қолди у бир кун.\n– Кўрлар туш кўрадими? – деб юборибман қизиқиб.\n– Ҳа, кўради.\n– Қандай кўрасиз? Бирон нарса кўринадими?\n– Йўқ, ҳеч нарса кўринмайди, овоз эшитилади, холос, – деб, тушига кирган ҳодисани сўзлаб берди.\nИлмий тадқиқотларга кўра, туғма кўрлар тушда фақат овоз эшитар экан. Кейинчалик кўр бўлиб қолганларга ҳар бир нарсанинг шакл ва манзараси аниқ намоён бўлар экан.\nКўздан қолган Ёқуб ҳам Юсуфни тушда кўрганмикин?\nАллоҳ кўзи ожиз бандаларга сабр берсин, ажрни бисёр этсин. «Кимнинг икки маҳбубасини (кўзини) олган бўлсам, сабр қилса, эвазига жаннат бергум», деган ваъдаси бор. Аъмо-кўзи ожиз одам дунёнинг тенг ярим лаззати бўлмиш гўзалликни кўришдан, тасаввур этишдан маҳрум. Ахир дунёнинг тенг ярим гўзаллиги кўз орқали идрок этилади-ку. Шунга кўра, «Муқаддима»даги гўзаллик ҳақидаги барча завқли мавзулар улар учун унчалик қизиқарли бўлмаслиги эҳтимолдан холи эмас. Қиёфа тасвири, талъат васфи, ташбеҳу тамсилларнинг ҳаммаси бекор.\n«Кўрлик тузалмас дарди бедавоми?» «Кўзи ожиз инсон ўзига ёки ўзгалар унга шифо сўраса, кўз нурини қайтаришини тилаб дуо қилса бўладими? Даволаниш жоизми?»\nТуш баҳонасида пайдо бўлган бу саволлар жавобини нуридийда кўйида туну кун йиғлаб, кўз нуридан айрилган муштоқ падар қисматига етганда ўқийсиз, иншааллоҳ.\nХуллас, аъмо ҳам, тили чиқиб, катталар билан бемалол мулоқот қила оладиган ёш бола ҳам туш кўради.\nЮсуф туш кўрган пайтда унинг ёши нечада бўлганини аниқ айтиш қийин. Лекин анча кичик бўлгани аниқ. Унинг туши оддий туш эмаслиги, ҳар кимга ҳам насиб қилавермайдиган катта аҳамиятга молик буюк тушлиги ҳам аниқ.\nЮсуф тушининг ажойиб ва ғаройиб жиҳатлари билан қисса давомида танишасиз. Ундан олдин туш турларини билиб олиш мақсадга мувофиқдир.\n«Ие, туш ҳам ҳар хил даражали бўладими? Туш ҳам «оддий» ва «олий» бўлиши мумкинми?» деган ҳайрат ва чигаллар шу баҳона барҳам топади, иншааллоҳ.\nТушларни асосан уч турга бўлиш мумкин:\nАллоҳ томонидан бўлган маънили, ҳақ туш.\nБундай туш кишига ё хушхабар беради, ёки бирор бир хатардан огоҳлантиради.\nҚўрқинчли, маънисиз, алғов-далғов, шайтоний туш.\nИнсон кундузи ўнгида кўрган воқеа-ҳодисаларнинг уйқуда акс этиш жараёни.\nБаъзан киши кундузи нимани кўп кўрса, эшитса, ўйласа, кечаси шу нарсалар унинг тушига киради. Бир болани биламан, агар у қисса ўқиса, ёки қандайдир воқеани эшитса, кечаси шу ҳодисалар унинг тушига киради ва ўзи шу воқеаларда бош қаҳрамон бўлиб иштирок этади.\nИккинчи ва учинчи тур «туш»лар ҳақ туш эмас. Бу нав туш ҳеч кимга айтилмайди. Чап тарафига уч марта туфлаб, шайтоннинг шарридан ва шу тушнинг ёмонлигидан паноҳ тиланади. Шунда унга ҳеч қандай зарар етмайди… Тушдан қўрқиш ўринсиз. Зеро, бундай тушнинг инсон ҳаётига ҳеч қандай таъсири йўқ. Агар тўшакда ётган бўлса, бошқа томонга ўгирилиб олсин ва ҳеч кимга хабар бермасин.\nАллоҳ томонидан бўлган ҳақ тушни ҳам овоза қилишга шошмаслик керак. Ҳар хил одам бор. Туш сабабидан ёки бошқа бир арзимас нарсалар боис ака-ука ўртаси бузилиб кетиши, дўстнинг душманга айланиши, хешу ақрабонинг юз кўрмас бўлиб қолиши, минг афсусларким, бор ҳақиқат. Ёқуб алайҳиссалом ана шундан қўрққан, хавотирланган эди.\nЯна бир туш тури бор. У фақат пайғамбарларга хос. Пайғамбарлар туши – ваҳий. Солиҳ кишининг содиқ-рост туши эса, пайғамбарликдан бир бўлак.\nҲар ким ўз ёшига ва ҳолатига муносиб туш кўради.\n«Гўшт есанг, тишингга кирар, емасанг, тушингга кирар», дейилганидек, очнинг тушига нон, товуқнинг тушига дон, ошуфта ошиқнинг тушига жонон киради.\nУстозимиз тарих фанлар доктори Абдулазиз Салумий Умавийлар давлатининг (661-750 йил) бешинчи ҳукмрони, халифа Абдулмалик ибн Марвон (646-705 йил) ҳаётида рўй берган қизиқ воқеани сўзлаб берган эди:\n21 йил ҳукмронлик қилган Абдулмалик Марвон ўғли бир куни «ёмон» туш кўради. Ҳатто худди чаён чаққан одамдек ётган ўрнидан сапчиб туриб кетади. Уйқуси бузилган халифа истиғфор айтиб, яна уйқуга кетади.\nAvvalgi maqolaЯнги йил куни арча безатган кишининг ҳукми | Шайх Содиқ Самарқандий\nKeyingi maqola Муслима аёлнинг бирламчи вазифалари (7)


Қон босимини туширишнинг халқона усуллари\n00:17 / 21.06.2017\nЮқори қон босими - ташвишланиш учун жиддий сабаб. Бироқ бундан хафа бўлиб, депрессияга тушишнинг ҳожати йўқ, чунки бу билан аҳволингизни ёмонлаштирганингиз қолади, холос. Бугунга келиб, кўплаб касалликларнинг давоси мавжуд, фақатгина мутахассисга ўз вақтида мурожаат қилинса бас. Шунда касалликнинг ривожини бошланғич босқичдаёқ тўхтатиш мумкин бўлади. "Ортодокс" тиббий портали шу ҳақида хабар берди.\nШифокорлар қон босимини туширишда халқона усуллардан фойдаланишни тақиқлашмайди, бироқ даволовчи кардиолог ва терапевт билан маслаҳатлашиш ортиқча бўлмайди - даволаш жараёнлари шифокор назорати остида ўтиши лозим.\nҚон босимини туширувчи халқона усуллар\nАртериал қон босимини нормаллаштириш учун икки ҳафта давомида янги сиқилган қора мевали рябина шарбати (25 г)ни ичиш ёки кунига 10 дона мевасини истеъмол қилиш тавсия этилади.\nҚон босимини туширишнинг кўп халқона усуллари бор.\nҚон босимини тушириш учун саримсоқли дамламани қабул қилиш мумкин. Уни тайёрлаш учун 2 бош саримсоқни майдалаб, устидан сув қуйиш керак (250 мл). Шундан сўнг 12 кунга тиндиришга қўйилади. Дамламани кунига уч марта овқатдан 15 дақиқа олдин 20 томчидан қабул қилиш керак. Даволаш курси - 3 ҳафта.\nҚон босимини туширувчи мевалар ҳақида гап кетганда хурмо ҳақида унутмаслик керак. Артериал қон босимини тушириш учун ҳар куни 3 стакан янги сиқилган хурмо шарбатини ичиш керак.\nБундан ташқари, гипертонияни черника дамламаси билан ҳам даволаш мумкин. Уни тайёрлаш учун 4 катта қошиқ қуритилган черника устидан 1 стакан қайнаган сув қуйилади ва 8 соат тиндирилади. Тайёр дамламадан ҳар куни 1 стакандан ичиш керак бўлади.\nГипертониянинг ўткир кўриниши, артериал қон босимининг кескин кўтарилишида товонларга уксусга ботирилган кичик бинт бўлакларини қўйиш тавсия этилади. Қон босими тушиши билан бинтларни олиб ташлаш керак, акс ҳолда қон босими меъёрдан пасайиб кетиши мумкин. Бу - қон босимини туширишнинг фавқулодда усули.\nҚон босимини туширувчи халқона усуллар талайгина, уларнинг ҳар бири муайян даражада самара беради. Бироқ даволаш усуллари яхши натижа бериши учун бир неча муҳим қоидаларга амал қилиш керак бўлади.\nБиринчидан, агар сизда ортиқча вазн билан боғлиқ муаммо бўлса, уни нормаллаштиришнинг айни вақти.\nИккинчидан, спиртли ичимликлар, тамаки маҳсулотлари, чой ва қаҳва истеъмолидан буткул воз кечинг.\nУчинчидан, мунтазам равишда жисмоний машқларни бажариб туринг. Агар ярим соатдан очиқ ҳавода машқ қилсангиз, янада яхши.\nТўртинчидан, туз ва ҳайвон ёғлари истеъмолини имкон қадар камайтиринг.\nВа, албатта, организмингиздаги ўзгаришларни назорат қилиш ва уларни тартибга солиш, ўз вақтида дори препаратларини қабул қилиш учун мунтазам равишда шифокор кўригидан ўтиш тавсия қилинади.\nгипертония даволаш қон босими ошиши халқона усуллар\nИлмий жиҳатдан чекишни ташлаш мумкинми?\nСизнинг йўталингиз нимадан далолат беради?\nДунё бўйича артериал қон босимидан азият чекувчилар сонига ойдинлик киритилди


Хукуматдан илк эътибор ва эътироф. - 31 Августа 2021 - Sayyod.com\nБош сахифа » 2021 » Август » 31 » Хукуматдан илк эътибор ва эътироф.\nХукуматдан илк эътибор ва эътироф.\n4-сентябрь куни #milliytv ўзининг илк катта юбилейи-5 йиллик байрамини нишонлаши муносабати билан 30-август куни тадбир бўлиб ўтди.\nМустақилликнинг 30 йиллик юбилейи арафасида Президент тарафидан эътиборга олиниб, хар 5 йилда бериладиган махсус эсдалик-кўкрак нишонлари билан телеканалнинг бир гурух ижодкорлари мукофотландилар.\nШу қатори ушбу телеканалда 2 йилдан бери бадиий рахбар (бош продюсер ва бош мухаррир) сифатида ишлаб келаётган камина хам эътибор ва эътирофга муносиб топилди.\nМукофотлар телеканалнинг таъсисчиси ва Миллий масс-медиани қўллаб-қувватлаш жамоат фонди Васийлик кенгаши раиси Комил Исмоилович Алламжонов томонидан тантанавор равишда топширилди.\n@milliytvofficial 5 йил ичида йирик ва оламшумул лойихалари билан ўз нуфузига эга бўла олгани сир эмас. 8-тонналик ош билан Гиннес рекордлар китобига кириш, ёшлар салохиятини ривожлантиришга қаратилган #заковат, #заковатгамбит, #ўзбегимаёли тақдирлаш маросими, #рамазондийдор #Мақом ва #Ўзбегим китоблари шулар жумласидан.\nЭфир учун махсус ижтимоий ва бадиий роликлар, машхур Мусофир монологига ролик, Мотивацион ролик, турк-ўзбек илк қўшма #мендирманЖалолиддин сериали, ижтимоий лойихалар #baxtlimiz, #mehrlinavroz, #ayolbrilliant, #ovsinlar ва бошқа кўплаб олдинда яна шулар каби лойиха режалари амалга ошиш жараёни қизғин кетмоқда.


Ўзбекистон Кубоги. Голларга бой бўлган “Қўқон-1912” -“Насаф” учрашуви видеошарҳи\n29 июль, 2017, 17:55\nКеча “Қўқон-1912” жамоаси Ўзбекистон Кубоги чорак финал жавоб баҳсида Қаршининг “Насаф” клубини мағлуб эта олмади.\nБиринчи бўлимнинг 20-дақиқасида Виктор Серазетдинов Санжар Қувватов дарвозаси томон пенальти белгилади. 11 метрлик жарима зарбасини эса Мурод Холмухаммедов бехато бажарди ва ҳисобни очди. Иккинчи бўлимда эса Жамшид Ҳасанов гол киритиб, қўқонлик мухлисларга умид учқунини ёқди.\nБироқ учрашув сўнггида Шахбоз Эркинов гол киритиб, ҳисобни қисқартирган бўлса, ҳакам томонидан қўшиб берилган дақиқаларда Жасур Ҳасанов қаршиликлар сафидаги дебют ўйинида илк голини киритди ва барча нарсага узил-кесил нуқта қўйди.\nҚуйида ушбу учрашувда киритилган голларни томоша қилишингиз мумкин.


Rost24 - Халқаро миқёсдаги мутахассис: "Ўзбекистон Олий ва ўрта махсус таълим вазирлигининг билдирган фикрлари мутлақо асоссиз"\nОлий ва ўрта махсус таълим вазирлиги номига тўғри келмайдиган гаплар:\nАгар бирор нарса ҳақида яхши маълумотга эга бўлмаса, бу ҳақида фикр билдиришдан аввал мутахассисдан сўраши керак\n2-8 август кунлари IMC – Халқаро математика олимпиадаси бўлиб ўтди ва унда юртимиз талабалари 5 та олтин, 6 та кумуш ва 4 та бронза медални қўлга киритди.\nШундан сўнг ижтимоий тармоқларда фан олимпиадаси ғолибларига етарлича эътибор қаратилмаётгани ҳақида кўплаб хабарлар чиқди.\nЯқинда ушбу эътирозларга жавобан IMC ҳақида турли раддиялар чиқиб, бу оддий маҳаллий тадбир экани, у локал характерга эга бўлиб, халқаро илмий академик доираларда ҳеч қандай рейтингга эга эмаслиги ҳақида хабарлар тарқалди. Ҳатто Олий ва ўрта махсус таълим вазирлигининг фейсбукдаги саҳифалари ва расмий телеграм каналида ҳам айнан ушбу мазмундаги хабар чиқди. Бу хабарлар қанчалик ҳақиқат?\nБу ҳақда Италиянинг Пиза университетида математика бўйича PhD ҳимоя қилган фан доктори, ҳозирда Франциянинг Лилл университетида фаолият юритаётган олим Карим Раҳимов қуйидаги фикрларни билдирди:\nХалқаро математика олимпиадаси 1994 йилдан бери ўтказиб келинади. Ушбу олимпиадага бутун дунё бўйича аксарият университетлардан иштирокчилар келади. Бу йилги олимпиадада ҳам 113 та университет иштирок этган, шулар ичида Ўзбекистон Миллий университети жамоаси 24-ўринни эгаллади.\nИлгари турли хил давлатларда ўтказилган. Ҳозирда бу олимпиада ҳар йили Болгарияда ўтказилади. Шундай бўлса-да, бу айнан бирор давлатга, хусусан, Болгарияга боғлиқ бўлган локал олимпиада эмас. Иштирокчилар томонидан бадал пули тўланади, бу нормал ҳолат, чунки маблағ иштирокчиларнинг таъминоти учун. Бу йил онлайн ўтказилганида ҳам 25 фунтдан тўлов қилинди, бу катта сумма эмас, қолаверса, иштирокчилар олимпиада масъулиятини ҳис қилишлари учун ҳам зарур.\nIMC олимпиадасида иштирок этувчи ҳакамлар, координаторлар дунё миқёсидаги кучли математиклардир, иддао қилинганидек жаҳон илмий доираларида ҳеч қандай эътиборга эга бўлмаган, тан олинмаган олимлар ҳакамлик қилмайди. Масалан, олимпиадада ҳакамлик қиладиган Геза Кос халқаро олимпиадаларда кўзга кўринган кучли математик. Шунингдек, бериладиган масалалар ҳам юқори савияли, мураккаб ҳисобланади. Буни оддий бир давлат олимпиадалари билан солиштириб бўлмайди. Ҳар сафар янги, кўрилмаган масалалар берилади.\nФан олимпиадалари, халқаро олимпиадаларда талабалар совриндор бўлишганда уларни тақдирлаш ҳолатларини билмайман, қонуний бирор асосидан ҳам хабарим йўқ.\nБу олимпиадага Ўзбекистон 2015 йилдан буён жамоавий қатнашиб келмоқда, унгача якка тартибда қатнашиш ҳоллари бўлган. Ўзим раҳбар сифатида илк бор икки нафар талабани тайёрлаб, шу олимпиадага олиб борганман, битта кумуш ва олтин медаль билан қайтганмиз. Шундан буён Ўзбекистон жамоавий ҳолда қатнашиб келади.\nЎтган йили математика соҳаси бўйича Президент қарори қабул қилинганидан хабарим бор албатта, бу республика фани учун катта ютуқ деб ҳисоблайман. Кўпинча хорижда бўлганим сабабли бу қарор юзасидан қандай ишлар амалга оширилгани ҳақида аниқ маълумотга эга эмасман, аммо айтиш мумкинки, шу қарор доирасида Ал-Хоразмий мукофоти, кўплаб грантлар эълон қилинди, магистратурада ўринлар сони оширилди, математика дарси соатлари оширилди.\nОлимпиада ҳақида гапирганда бир нарсани айтиш керакки, дунё бўйича олимпиадаларнинг ўз обрў даражалари бор, университетлар бўйича ҳам кўп олимпиадалар бор, мазкур олимпиада шулар ичида энг обрўлиси, энг яхши нуфузга эга ҳисобланади. Бу айнан ҳақиқий маънодаги, савия жиҳатидан ҳам юксак бўлгани учун биз айнан ушбу олимпиадада иштирок этиб келмоқдамиз. IMC дан ташқари математика бўйича дунё миқёсида “Putnam” ва "Vojtěch Jarník" олимпиадалари бор, улар ҳам юқори савияли ҳисобланади. Аммо бари бир энг юқори савиялиси IMC олимпиадасидир.\nТалабаларимиз олимпиадага бориб келганларидан сўнг чиққан хабарлар жуда ачинарли. Мени хафа қилган нарса, айнан илм-фан соҳасида бошқарувда бўлган кишиларнинг фикрлари. «Бу олимпиада эмас, оддий локал мусобақа, вақт сарфлашга арзимайдиган нарса», деган фикрлар ҳам ачинарли, ҳам ўта кулгили. Агар киши бирор нарса ҳақида яхши маълумотга эга бўлмаса, бу ҳақида фикр билдиришдан аввал мутахассисдан сўраши керак. Бирор маълумотни текшириб ўтирмасдан ҳам фикр билдириб, расман эълон қилиб юбориш ҳақида нима дейиш мумкин? Биз бу хабарга Ўзбекистон математиклар ҳамжамияти билан биргаликда раддия ёздик ва эълон қилдик. Раддияга ҳали жавоб беришмади, расман жавоб берилишини кутяпмиз.\nБу халқаро олимпиада ҳақида Олий ва ўрта махсус таълим вазирлигининг сайтида билдирилган фикрлар мутлақо хато. Аввало, бу олимпиада эмас, деган фикрнинг ўзи кулгили. Бу ерда билдирилган фикрлар вазирлик номига, обрўсига, даражасига умуман тўғри келмайди.\nУшбу олимпиадага дунё миқёсида етарлича эътибор қаратилади. Мен Ўзбекистонда ҳам шундай эътибор берилишини истардим, ўта юқори даражада эмас ва ҳозиргидек паст даражада ҳам эмас.\nДунё бўйича университетларда олимпиадага тайёрлайдиган алоҳида бўлимлари бор, мен ўқиган Пиза университетида ҳам шундай бўлим бор эди. Ушбу университет математика бўйича Италияда биринчи рақамли университет, дунё миқёсида ҳам ўз обрўсига эга. Ушбу университет талабалари ҳам IMC қатнашиб, юқори натижаларга эришган.\nУмуман, фан олимпиадалари ҳақида фикр билдирадиган бўлсам, энг аввало, мактаб ўқувчилари учун олимпиадаларда қатнашишни маълум бир изга, тартибга солиш керак. Мактаб ўқувчилари учун энг муҳим олимпиада IMO олимпиадасидир. Баъзи фан мусобақалари, олимпиадалар бор, унда ўқувчиларимиз қатнашади, аммо бундай олимпиадалар вақт сарфлашга арзийдиган даражада эмас, ўқувчининг илмий салоҳиятини ошириши даргумон.\nМасалан, ўқувчилар учун IMC олимпиадаси бор, унда 7-8-9 синф ўқувчилари математик нуқтаи назардан даражаси анча паст бўлган масалаларни ечади ва ундан медаль олиш ҳам жуда осон. Бунда қатнашиш на илмий, на амалий жиҳатдан муҳим. Қисқа қилиб айтганда, пул сарфлаб боришга арзимайди.\nЭслатиб ўтиш жоиз, талабалар ўртасидаги IMC олимпиадасига бориб-келиш харажатлари тўлови шу пайтгача кафолатланмаган эди. Эндиликда Математика институти томонидан 6 талабадан иборат жамоага барча харажатлар тўлаб бериладиган бўлди. Мактаб ўқувчилари учун юқори даражадаги олимпиадалар етарли, мутасаддилар буни изга солиши керак, қайси арзийди, қайси арзимайди саралаш лозим.\nСуҳбат 2021 йил 17 август куни ёзиб олинган.\nМалак Ворисова тайёрлади\nТег: IMC Фан олимпиадаси Олий таълим Вазир мутахассис\nМатематика фанини ривожлантириш ва йилига 1000 та МФД тайёрлашни Америка бир пайтлар ўзларининг олий мақсади этиб белгилаган. Ўзбекистон ҳам ўз олдига шу мақсадни қўйиш вақти келди деб ўйлайман. Олимпиадачиларимиз эса уша докторларни асоси бўлади. Шу сабаб рағбат жуда зарур.\n"Расмий раддия кутаяпмиз" дебсизми? "Бу ерга кирувчилар, умидингиздан воз кечинг!" (Данте Алигере "Илохийлик комедияси". "Дузах" булимига эпиграф. Абдулла Орипов таржимасида.)\nTulki ishkomdаgi uzumga bo'yi yetmagach "Hali xom ekan" debdi.\nO'o'o'v, o'zini "dono", o'zgani "nodon" biluvchi "donishmand"lar. Napoleon Banopart axmoq bo'lgani uchun jang vaqti "Olimlar va eshaklarni panaga yashiringlar",-deb buyurgan va "axmoq"ligi bilan dunyoning yarmini zabt etgan ekanda.\nSho'ring qurg'ur matematiklar, ularga hatto oddiygina Nobel ham berilmaydi. Axir ular bittadan "Malibu"ni sovg'aga olib, bir haftadan so'ng moshina-poshinasi bilan yo'q bo'lib ketadigan futbolchilarimiz emas-ku.


“Қозоғистонга самимий эҳтиром билан!”\nакцияси доирасида Астана шаҳридаги “Жастар” театрида Қозоғистон халқи Ассамблеяси билан Қозоғистон ўзбек этномаданият бирлашмаларининг “Дўстлик” ҳамжамияти ҳамкорлигида Қозоғистон Республикасининг Тўнғич Президенти куни ҳамда Қозоғистонда Ўзбекистон йилининг натижаларига бағишланган байрам тадбири ўтди. Унда ҚХА Котибияти мудирининг ўринбосари Н. Шанай, Ўзбекистон Республикасининг Қозоғистондаги Фавқулодда ва Мухтор элчиси С. Ниёзхўжаев, Қозоғистон ўзбек этномаданият бирлашмаларининг “Дўстлик” ҳамжамияти раиси И. Ҳошимжонов, ҚХА аъзолари, этномаданият бирлашмалари, ёшлар ташкилотлари вакиллари, жамоат ҳамда маданият арбоблари иштирок этдилар.\nАйнан Президент кунига ҳамоҳанг тадбирнинг ўзбек этномаданият бирлашмалари ташкилотчилигида ўтказилишида катта маъно бор. Жорий йилнинг 15 мартида Қозоғистонда Ўзбекистон йили расмий турда эълон қилинганидан буён икки юзга яқин турли тадбирлар ўтказилди. Йил доирасида икки давлат ўртасида сиёсий, иқтисодий, маданий, ижтимоий ҳамда илмий соҳада алоқалар мустаҳкамланиб, давлат миқёсида Президентлар олти марта учрашиб, вазирлар турли соҳадаги масалаларни муҳокама қилдилар.\nБизнес соҳасида қўшма лойиҳалар амалга оширилиб, товар айланмасининг ҳажми ўсди. Шунингдек, илмий учрашувларда қозоқ алифбосини лотин ёзувига ўтказиш масалалари юзасидан Ўзбекистон Республикасида тажриба алмашиш ҳам кўзда тутилганди.\n– Бугун ҚР Тўнғич Президенти кунига бағишлаб ўтказилаётган байрам тадбири билан биз Қозоғистондаги Ўзбекистон йилини якунлаймиз. Икки томонлама муносабатлар сўнгги икки йилда тараққиёт чўққисига чиқиб, зўр стратегик лойиҳалар амалга ошмоқда. Икки давлат Президентининг дўстлик муносабатлари барчамизга ўрнак бўла олади. Биз йил давомида Қозоғистонда кўплаб тадбирлар ўтказдик. Уларни қўллаб-қувватлаган Элбошига миннатдорчилик билдираман. Яқинда эълон қилинган Н. Назарбаевнинг “Буюк Даштнинг етти қирраси” мақоласи ҳам теран маънога эга, – деди Ўзбекистон элчиси Сайдикром Ниёзхўжаев.\nКелгуси йил Ўзбекистонда Қозоғистон йили деб эълон қилиниши муносабати билан элчи жаноблари:\n– Икки томонлама маданий-гуманитар, иқтисодий, сиёсий соҳаларда мазмунли тадбирлар уюштириш ҳамда энг муҳими, икки давлат ўртасидаги ОЎЮ ҳамкорлигини кўзда тутиб, саммит ўтказишни режалаштирдик. Яқинда Ўзбекистон Республикасининг Олий Мажлиси Қонунчилик палатасининг спикери Н. Исмоилов Қозоғистонга расмий хизмат сафари билан келган эди. Сафар давомида ҚР Президенти Н. Назарбаевнинг қабулида бўлиб, Парламентлараро майдонда ҳамкорликни мустаҳкамлаш вазифаси қўйилди. Шунингдек, ҳарбий-техникавий ҳамкорлик доирасида икки давлатнинг Мудофаа вазирликлари ҳам тиғиз алоқа ўрнатганини айтиб ўтиш жоиз. 2019 йил Ўзбекистонда ушбу ташаббусларнинг барчаси давом этиб, улкан эзгу ишларнинг амалга ошиши кутилмоқда, – деб таъкидлади.\nБайрам тадбири дўстликни тараннум этувчи куй ва қўшиқлар билан давом этиб, томошабинлар қалбини илиқ ва дўстона туйғуларга тўлдирди. ҚР Маданият арбоби Едил Қусайинов, Астана шаҳар Давлат академик филармониясининг “Қорқыт” этно-фольклор дастаси ҳамда Кентов шаҳар “Рапсодия” рақс гуруҳи ҳамда Қарноқ қишлоғининг “Сўғдиёна” фольклор дасталарининг қозоқ, ўзбек миллий чолғу асбоблари жўрлигида янграган куй-қўшиқлари кўпчиликни ҳаяжонга солса, Шимкент шаҳар ўзбек драма театри артистлари “Навоий ва Бойқаро” спектакли ҳамда “Насриддин Афанди Сайрамда” мусиқий комедиясидан кўринишлар ҳамда театр актёрлари Миркамол Забборхонов ва Шерзод Ходиматовларнинг қўшиқлари олқишлар билан кутиб олинди. Қозоқ ва ўзбек эстрадасининг ёш юлдузлари икки тилда куйлаб, қардош эллар маданияти ва санъатининг уйғунлигини яна бир бор тасдиқладилар. Концерт меҳмони – Халқаро танлов лауреати Алишер Каримовнинг қўшиқлари ҳам дўстлик осмонини олқишларга тўлдирди.\nЖорий йилдаги Тўнғич Президент куни элимиз ривожига муносиб улуш қўшиб келаётган ҳамюртларимиз учун ўзгача бўлди.\nАстана шаҳридаги Тўнғич Президент кутубхонасида ўтган тадбир Қозоғистон ўзбеклари тарихи зарварақларига муҳрланди. У даставвал, тарих фанлари доктори Буркитбай Аяғаннинг “Абулхайир ШАЙБОНИЙ – Қипчоқлар Даштининг сўнгги ҳукмрони” номли китоби тақдимотидан бошланди.\nҚР Президенти қошидаги Қозоғистон халқи Ассамблеяси Котибияти мудири, раис ўринбосари Л. Прокопенко Қозоғистон халқи Ассамблеяси кенгаши қарорига кўра, Қозоғистон Республикасининг мустақиллиги ва эл бирлигини мустаҳкамлаш, маданиятлараро ҳамкорлик ҳамда хайрия ишларини ривожлантиришга, қозоғистонча ватанпарварликни шакллантиришга қўшган муносиб ҳиссаси учун қатор ҳамюртларимизни тақдирлади.\n“Астанага – 20 йил” байрам медали билан:\nҲошимжонов Икром Акрам ўғли – Қозоғистон ўзбек этномаданият бирлашмаларининг “Дўстлик” ҳамжамияти раиси;\nИрисметов Баҳодир – Туркистон вилоят ўзбек этномаданият бирлашмаси аъзоси.\n“Қозоғистон халқи Ассамблеясининг “Бірлік” олтин медали” жамоат медали билан:\nЕнсенов Қанат Алексейули – ҚР Таълим ва фан вазирлиги Илмий қўмитаси Давлат тарихи институтининг етакчи илмий ходими;\nШоюнусов Шомухтор Қорабой ўғли – Астана шаҳар ўзбек этномаданият бирлашмаси оқсоқоллар кенгаши раҳбарининг ўринбосари;\nШаймерденова Нурсулу Жамалбек қизи – М. Ломоносов номидаги Москва давлат университети Қозоғистондаги филиалининг филология кафедраси профессори.\nҚозоғистон халқи Ассамблеясининг “Жомарт жан” кўкрак нишони билан:\nНишонқулов Бадриддин Икромжон ўғли – “NIK Group” компаниясининг бош директори;\nХолметов Неъматжон Собир ўғли – Қозоғистон ўзбек этномаданият бирлашмалари “Дўстлик” ҳамжамияти кенгашининг аъзоси.\nҚозоғистон халқи Ассамблеясининг Фахрий ёрлиғи билан:\nҒаниев Салимжон Абдухалил ўғли – Шимкент шаҳридаги Ҳамза номли 53-сонли ўрта мактабнинг ўзбек тили ўқитувчиси.\nҚозоғистон халқи Ассамблеясининг Ташаккурномаси билан:\nБўронбоев Авазхон Абдуфаттоҳ ўғли – “Жанубий Қозоғистон” вилоят ижтимоий-сиёсий газетасининг масъул котиби;\nДадашев Қаҳҳор Алим ўғли – Қизилўрда вилоят ўзбек этномаданият бирлашмаси раҳбари.\nЮртимиз равнақи йўлида ҳормай-толмай меҳнат қилаётган ҳамюртларимизга мукофот муборак бўлсин!\nМ. УСМОНОВА, 2018-12-06, 09:37 296


Кувайтдаги дюздо бўйича Осиё чемпионатида ўзбекистонлик спортчилар илк медалларга эга бўлишди\n11:02 / 14.05.2015 1167\nКувайтда давом этаётган дюздо бўйича Осиё чемпионатида Ўзбекистон терма жамоаси аъзолари Шарофиддин Болтабоев (- 73 кг) ва Шарофуддин Лутфуллаев (- 60) жамоага дастлабки медалларни келтиришди.\nБолтабоев финалда Жанубий Корея вакили Ан Чанг Ринуга мағлуб бўлиб, кумуш медал билан кифояланди. Лутфуллаев эса бронза учун курашда ғолиб келган.\nҚайд этиш жоизки, Шарофуддин Лутфулаев жорий йилда Туркия, Польша ва Грузия мамлакатларида бўлиб ўтган халқаро Гран-приларда ғолиб бўлганди ва 2016 йилда Бразилиянинг Рио-де-Жанейро шаҳрида ўтказиладиган ёзги Олимпиада ўйинларига йўлланмани қўлга киритган.\nКувайтдаги турнирда Ришод Собиров (- 66 кг), Дилдор Убайдуллаев (- 52 кг) ва Шохид Назаров (- 57 кг) ҳам ўз иштирокларини давом эттиришган.\n14 май кунги мусобақаларда Ўзбекистон терма жамоасининг яна 5 нафар вакили татамига чиқади. Бугун Яғё Имомов (-81 кг), Шерали Жўраев (-90 кг), Рамзиддин Саидов (-100 кг), Абдулла Тангриев (+100 кг) ва Гулноза Матниязова (-70 кг) чиқиш қилади.


Жахолат изидан эмас, балки маърифат йўлидан бормоғимиз жоиз | "Адолат" СДП\nЖахолат изидан эмас, балки маърифат йўлидан бормоғимиз жоиз\nЯқинда Суриянинг энг қайноқ нуқталаридан бири бўлган “Alhol” лагерида 3 йил давомида истиқомат қилган 24 нафар аёл ва 69 нафар болалар Ўзбекистонга қайтарилди. Улар орасида 7 нафар чин етимлар ҳам бор. Бугунги кунгача давлатимиз раҳбари Шавкат Мирзиёев бошчилигида 4 марта ўтказилган меҳр, инсонпарварлик операциясида Сурия, Ироқ ва Афғонистондан урушнинг оловли нуқталарида ҳаёт кечириб яқинларидан айрилган 438 нафар аёллар ва болалар Ўзбекистонга олиб келинганди. Юртдошларимиз орасида нега энди ўз истаги билан нотўғри йўлни танлаганлар юртимизга қайтарилиши керак, деган фикр ҳам йўқ эмас. Аммо бир нарсани доимо ёдда тутиш лозимки, жамиятда меҳр-оқибат ришталари мустаҳкам бўлиши учун биз жахолат изидан эмас, балки маърифат йўлидан бормоғимиз жоиз.\nХалқимизда «Ҳар ерни қилма орзу - хар ерда бор тош-тарозу», деган пурмаъно нақл бор. Ватанни тарк этиб, ўзга юртда захмат чекканлар бунинг маънисини жуда яхши тушунишади. Бир зумда бойлик орттириш ёинки ўзга юртдагилар ҳаётига хавас қилиш мана шундай машаққатларни, оқибатларни келтириб чиқариши, шубҳасиз. Сўнги пушаймон эса …\nТағин ҳам юртимиз кишилари бағрикенг, саховатпеша. Кечиримлилик, бошга кулфат тушганда ёрдамини аямаслилик фазилатлари қон-қонга сингиб кетган. Адашганларга йўл кўрсатиб, уларга меҳр қўлини чўзиш азалий қадриятларимиздан. Шу боисдан уларни она юрт бағрига қайтариб тўғри йўлни кўрсатиш Юртбошимиз рахнамолигидаги олижаноблик ва чин инсонийлик муруввати бўлди.\nХалқ депутатлари Юнусобод туман Кенгаши депутати


Кўнгил бутунлиги саодатдир\nЯқида Наманган шаҳридаги “Яхёхон тўра” жомеъ масжиди фаоллари имом-хатиб Нуруллоҳ Жамалов бошчилигида бир неча меҳр-оқибат тадбирларини ўтказишди. Улар аввало вилоят психофизик ривожланиши бузилган болалар уйида бўлдилар. Бу масканда 63 нафар бола тарбияланади. Уларнинг ихтисослаштирилган типдаги болалар уйида бўлишлари бежиз эмас. Жажжиларнинг ҳар бири алоҳида парваришга мухтож. Уларни ўйлаб оиладиги соғлом турмуш тарзи нақадар муҳим ва зарур эканлигини яна бир бор ҳис қиласан. Хусусан, ота-оналар ўз зурриёддарининг етти мучаси соғ, кўрса кўз қувонадиган бўлиб туғилишлари учун эҳтиёткор, пархезкор бўлишлари керак. Ичиш, чекишнинг ҳар қандай туридан воз кечишлари зурур. Бўлғуси оналарнинг саломатликларини асраш учун уларга алоҳида ғамхўрлик қилишлари муҳим.\nМиннатдорлик билан айтиш жоизки болажон юртимиз бор. Давлатимиз томонидан яратиб берилаётган шароитлар қуршовида ногирон бўлиб ҳаётга келган 63 нафар болажонларга кўрсатилаётган эътибор, меҳр-мурувват, ғамхўрликни кўриб, кўнглимиз таскин топди. Ҳаётдан баҳра олиб яшашни истаган бу норасида гўдаклар меҳрга, мурувватга, эътиборга муҳтож. Уларнинг нигоҳлари, маъюс боқишларида ўзгача маъно мужассам. Ҳаётга бўлган ишонч, умид бор уларнинг қалбида. Бу ердаги тарбиячиларнинг болаларга ўз онасидек тарбия беришлари, оқ ювиб, оқ тарашларини кўриб, соҳа ходимларининг ўз касбларига бўлган муҳаббатларидан мамнун бўлдик. Муҳими, уларнинг ғамхўр оталари, меҳрибон оналари бор. Улар ҳам бошқа болалар қатори ҳаётдан завқ олиб яшайдилар, ўйнаб-куладилар, олам-олам орзулар, умидлар уммонида сузадилар. Ниятлар холис, орзулар муштарак.\n- Болаларга қалб меҳри билан муносабатда бўлган, узоқ йиллар ишлаб ҳаётининг асосий қисмини шу даргоҳда ўтказган тарбиячи-энага Маҳфузахон Мавлонова, хамшира Иноятхон Қаҳҳоровалар ҳозир ҳам ҳаммага ибрат кўрсатмоқдалар, - дейди бош врач Назирахон Ҳамдамова, - шунингдек, врач Назирахон Бозорова, тарбиячи-энага Гулруҳ Жабборова, Шоира Юсуповалар меҳнати ҳам таҳсинга лойиқ. Муҳими улар болажонларни ҳақиқий ғамхўрлик билан тарбиялашади.\nЖаннатда бир эшик бор, бу эшикнинг номи хурсандчилик эшигидир. Бу эшикдан фақатгина етимнинг бошини силаган етимпарвар инсонлар киради,- дейилади ҳадисда. Масжид фаоллари бунга амал қилиб норасида гўдакларга ўз совға-саломларини топширдилар. Шунингдек улар Наманган шаҳридаги саховат интернат уйида истиқомат қилувчи кекса отахон-онахонларнинг холидан хабар олдилар. Кўнгли ўксик бўлсада, уларга меҳр кўрсатаётган саховат уйи ходимлари сабаб якка ёлғиз кексалар ҳаётдан мамнун яшайдилар. Қўлларини дуога очиб, эзгу ниятлар қиладилар. Бу масканда барча шароитлар муҳайё этилган. Турар жой, озиқ-овқат, маданий дам олиш, тиббий хизмат кўрсатиш ва бошқа хизматлар йўлга қўйилган. Кун ора ташриф буюрувчи саховатпеша кишилар бу ердаги нуронийлар ҳолидан хабар олиб, ўксик қалбларини чоғ этишга, савоб амалларни бажаришга интиладилар.\nПрезидентимиз ҳар гал ўз маърузасида яхшиликни ҳар бир киши, ҳар куни амалга оишириши лозимлигини уқтириб келади. Бу тавсиядан ҳар бир фуқаро ўзига вазифа ва масъулият олиши керак. Қўлидан келганича муҳтожларга ўзининг самимий ёрдамини аямаслиги керак. Зеро табаррук китобларда таъдикланганидек, «Масканларнинг энг яхшиси Аллоҳнинг наздида етимнинг бошини силаган хонадон, зеро бу хонадондан ёруғлик нури таралиб туради». Сиз ҳам яхшиликка, ёрдамга шошилинг азизлар!\nсаодатдир Кўнгил бутунлиги


ЗАРАР КЎРИБ ИШЛАЁТГАН КОРХОНА ҚАЧОН ФОЙДА КЕЛТИРА БОШЛАЙДИ?\nАлбатта, бундай корхоналарнинг банкротлик ёқасига келиб қолишига шунчаки томошабин бўлиб қараб туриш ярамайди. Шу мақсадда ҳукумат даражасида муайян чора-тадбирлар ишлаб чиқилиб, ҳаётга татбиқ этилмоқда. Мисол учун, 2011 йилдан буён мамлакатимизда давлат иштирокидаги зарар кўриб ишлаётган корхоналарни молиявий соғломлаштириш мақсадида йўл хариталари тасдиқланиб, шу бўйича иш олиб бориш амалиёти кенг жорий қилинган. Айни пайтгача бу жабҳада салмоқли ишлар бажарилди ҳам.\nБироқ шуни қайд этиш лозимки, қўлланилган мазкур тадбирлар ҳар доим ҳам кутилган самарани бермаяпти, натижада беқарор ишлаётган корхоналар сони кўпаймоқда. Бунга эса бир қатор омиллар сабаб бўлган. Аввало, натижадорлик паст экани соҳада айрим ечилмаган муаммолар мавжудлиги билан боғлиқ эди. Мисол учун, зарар кўриб ишлаётган корхона ҳақида маълумот йиғишдан тортиб уни молиявий соғломлаштиришгача бўлган жараённи назорат қилиш масалаларини қамраб олувчи ягона ҳужжат йўқ эди. Бу эса турли чалкашликларни юзага келтирган. Вазиятни чуқур таҳлил қилиш имконини бермаган.\nҚолаверса, тегишли корхоналар томонидан ишлаб чиқилган бизнес-режалар молиявий соғломлаштириш нормативларига мувофиқ келмасди. Зарур чора-тадбирларни бажаришда шу жиҳат эътиборга олинмаётганди. Шунингдек, йўл харитасини ишлаб чиқиш ва амалга оширишга шу пайтгача хўжалик бирлашмалари ва маҳаллий ҳокимликлар жалб этилмаганди.\nБу каби камчиликларни бартараф этиш мақсадида Вазирлар Маҳкамасининг 2018 йил 14 декабрдаги "Давлат иштирокидаги корхоналарни молиявий соғломлаштириш тизимини тубдан такомиллаштириш чора-тадбирлари тўғрисида"ги қарори қабул қилинди, тегишли низом тасдиқланди. Ушбу ҳужжатга асосан айрим янгилик ва ўзгаришлар амалга киритилди.\nАйтайлик, мулкида давлат улуши бўлган корхонанинг иқтисодий салоҳияти тўғрисида тезкор ва ишончли маълумот тўплаш керак. Аҳамиятлиси, эндиликда бу каби кўрсаткичларни солиқ ва статистика идораларидан электрон тартибда олиш йўлга қўйилди. Бу жараён тегишли корхонанинг хўжалик-молиявий фаолиятига аралашишни кўзда тутмайди. Фақатгина паст рентабелли ва зарар кўриб ишлаётган субъектларнинг муддати ўтган қарзлари ва зарур суммаларини кўрсатиш алоҳида форма асосида тақдим этилиши белгиланди.\nТабиийки, вазиятни холис баҳолаш учун корхоналарнинг молиявий-хўжалик фаолиятини электрон тарзда таҳлил этиш, кузатиш, уларнинг қанчалик фойда ё зарар билан ишлаётганини аниқлаб бериш лозим. Қарорга кўра, бу вазифа Давлат активларини бошқариш агентлиги ва унинг ҳудудий тузилмалари зиммасига юкланган.\nЭътиборли жиҳати, давлат иштирокидаги корхона фаолияти 3 та асосий кўрсаткич бўйича таҳлил қилинади. Аввало, бу корхонанинг қарздорлар олдидаги тўловчанлик қобилияти аниқланади. Фойдаланишда бўлган асосий техник ва технологик воситаларнинг қанчалик эскирганлиги текширилади. Шулар асосида корхонанинг рентабеллиги кўздан кечирилади.\nЎтган даврда ушбу мезонлар асосида вилоятимиздаги мулкида давлат улуши бўлган барча корхоналар фаолиятига баҳо берилди. Ўрганишлар натижасида шу нарса маълум бўлдики, ҳозирги вақтда ҳудудда 12 та субъект паст рентабелли ва иқтисодий ночор бўлиб, у ёки бу даражада зарар кўриб ишлаяпти. Албатта, мазкур корхоналарнинг барқарор ишлаши воҳамиз иқтисодиёти ривожига хизмат қилишини унутмаслик керак. Шуни ҳисобга олиб, тегишли корхоналарни молиявий соғломлаштириш бўйича пухта ва асосланган йўл хариталари ишлаб чиқилди. Уларни эҳтимолий инқироз ёқасидан чиқариш юзасидан чоралар белгиланди ва ижросига киришилди.\nАниқ мисолларга атрофлича тўхталиб ўтсак. Вилоят "Иссиқлик манбаи" давлат унитар корхонаси ҳам ҳудудий молиявий соғломлаштириш дастуридан ўрин олган. Нега, деган саволга шундай жавоб бериш мумкин: ўтган йили субъектнинг иссиқлик ишлаб чиқариш ҳажми 1 миллиард 226 миллион сўмни ташкил этган. Натижа эса мавжуд салоҳият ва имкониятга асло мос эмас. Солиқ тўлангунга қадар корхона 504 миллион сўмдан ортиқ зарар билан чиққани ҳам фикримиз тасдиғидир. Рентабеллик даражаси -0,5 фоизгача тушиб кетган. Мавжуд ишлаб чиқариш қувватларининг фақат 46,8 фоизидан фойдаланилаяпти, холос.\nШу ўринда савол туғилади: келгусида корхона барқарор фаолиятини таъминлаш мумкинми? Бунинг учун ички ресурслар етарлими? Лойиҳани давлат томонидан молиялаштириш ўзини қанчалик оқлайди? Қанча муддатда самарадорлик кўзга ташланади?\nТегишли йўл харитасида ана шу масалалар тўлиқ ҳисобга олинган. Биринчи навбатда, корхонада замонавий ва энергиятежамкор технологияларни жорий этиш, шу орқали янги қувватларни ишга тушириш мақсад қилинган. Тан олиш керак, субъект тасарруфида бўлган аксарият воситалар жисмонан ва маънан эскирган. Корхонанинг Қарши ва Шаҳрисабз шаҳридаги марказий қозонхоналари ва иссиқлик қувурлари ҳолати ҳақида ҳам шу гапни айтиш мумкин.\nТасдиқланган йўл харитасига асосан, ушбу қувватларни модернизация ва реконструкция қилишга республика бюджетидан 22 миллиард 600 миллион сўмдан зиёд маблағ йўналтирилади. Лойиҳа тўлиқ ишга тушгач, 26,8 Гкал/с иссиқлик ишлаб чиқарилади. Маҳсулот таннархи пасайишига эришилади. Йил якунига қадар эса 793 миллион сўм қўшимча даромад олиш имконияти таъминланиши прогноз қилинган. Муҳими, 22 нафар киши муқим иш жойига эга бўлишига шароит ҳозирланади.\nБундан ташқари, маҳаллий бюджет ҳисобидан Қарши шаҳридаги 2 та қозонхона мукаммал таъмирланади, 4 та замонавий локал мини қозонхона барпо этилади. Пировардида вилоят марказидаги кўп қаватли уйларни иссиқлик энергияси билан узлуксиз таъминлаш яхшиланади. Шунингдек, корхона балансида бўлган, ишлатилмайдиган дастгоҳ ва жиҳозлардан воз кечилади. Натижада уларни сақлаш билан боғлиқ харажатлар қисқаради, сотишдан тушган маблағ эса қўшимча даромадга айланади.\nФаол маркетинг сиёсати юритиш ҳам йўл харитасидаги устувор йўналишлардан бири этиб белгиланган. 1-сон "Марказий" қозонхонага уланган 26 та кўп қаватли уй ва 2-сон "Пахтазор" қозонхонасига уланган 57 та кўп қаватли уйнинг ички иситиш тизимлари, тик қувурлари таъмирланиб, иситиш батареялари қўшилади. Айрим ташкилотларга иссиқлик энергияси етказиб бериш йўлга қўйилади. Айни шу фаолият эвазига корхона даромади йилига 2 миллиард сўмдан кўпроқ ошади. Бу эса барқарор фаолият учун асос бўлади.\nЯна бир субъект - "Қашқадарё Дори-дармон" корхонасида ҳам давлат иштироки мавжуд. Афсуски, бултур ушбу корхона молиявий-хўжалик фаолияти ҳам минус билан якунланган. Кўрилган зарар қарийб 1 миллиард 770 миллион сўмга етган. Ҳанузгача мазкур субъект қувватларидан самарали фойдаланилмаяпти. Бу даража 40 фоизни ташкил этмоқда, холос. Натижада рентабеллик кескин тушиб кетган. Айни омиллар эса корхонани молиявий соғломлаштириш жараёнига жалб этиш заруратини пайдо қилди.\nЎз навбатида ушбу субъектнинг ҳам фойда билан ишлашини таъминлаш учун барча имконият етарли экани аҳамиятли. Йўл харитасини ишлаб чиқишда шу жиҳатлар алоҳида инобатга олинди. Жумладан, жамиятнинг мавжуд активларини самарали ишга солиш даркор. Масалан, анча аввал корхонанинг тегишли ишлаб чиқариш бўлими Хитойдан келтирилган асбоб-ускуналар билан тўла жиҳозланганди. Ушбу цехда тиббий мойлар тайёрлаш ва тиббий суюқли дориларни қадоқлаш учун барча шароит бўлгани ҳолда ундан унумли фойдаланилмаётганди. Жараён фаоллашса, корхонага қўшимча равишда 2 миллиард сўм маблағ тушумини таъминлаш, айланма маблағ ҳажмини кўпайтириш мумкин. Цехни тўлақонли юритиш учун 10 нафарга яқин янги ишчи жалб этилади.\nШунингдек, бошқа бир лойиҳа асосида доривор ўсимликларни қайта ишлаш, қадоқлаш ва улгуржи сотиш ташкил этилади. Бунинг натижасида ички бозорга сифатли ва рақобатбардош маҳсулот таклиф этиш имкони бўлади. Ҳисоб-китобларга кўра, 1 миллиард 400 миллион сўм атрофида қўшимча даромад олиш ҳам кафолатланади. Шу билан бирга, харажатларни оптималлаштириш эвазига корхона ишлаб чиқараётган маҳсулот таннархини тушириш чораси кўрилади. Фақатгина ички бозор билан чекланиб қолмасдан, тиббий мой ва доривор ўтларни хориж мамлакатларига экспорт қилишни йўлга қўйиш ҳам режалаштирилган. Тегишли прогноз кўрсаткичи 50 минг АҚШ доллари бўлиши мўлжал қилинган.\nБир сўз билан айтганда, вилоятимиздаги давлат иштирокидаги корхоналарни молиявий соғломлаштиришнинг янги тизими йил охирига келиб ўз самарасини бера бошлайди. Асосийси, барча вазифалар тақсимланган, молиялаштириш манбалари, ижрочилар аниқ. Жараён мунтазам мониторинг қилиб борилмоқда. Амалий саъй-ҳаракатлар бошлаб юборилган. Йўл хариталарида белгиланган чора-тадбирларнинг тўлиқ бажарилишигина тегишли корхоналарнинг барқарор фаолиятга қайтишига туртки беради. Бу эса ҳудуд иқтисодий равнақига ҳам ҳисса қўшади.\nДавлат активларини бошқариш агентлиги вилоят ҳудудий бошқармаси бўлим бошлиғи,


Москва, «Большая Полянка», Ислом Каримов ҳайкали… » Ўзбекистон янгиликлари – Zamin.uz\nМосква, «Большая Полянка», Ислом Каримов ҳайкали…\nРоссия федерацияси Москва шаҳар думаси ҳайкалтарошлик санъати комиссия аъзолари Ислом Каримов ҳайкалини Ўзбекистон элчихонаси жойлашган «Большая полянка» кўчасида ўрнатилиши бўйича лойиҳани тасдиқладилар. Бу ҳақида ТАСС агентлиги хабар берганлигини Дийдоразиз нашри маълум қилмоқда.\n«Комиссия аъзолари шак шубҳасиз ҳайкал айнан Полянка сайлгоҳида жойлашиши керак, деб билмоқдалар» -дейди комиссия аъзоларидан бири Игорь Воскресенский.\nИслом Каримов ҳайкалини Москва шаҳрида ўрнатиш таклифи Ўзбекистоннинг Россиядаги фавқулодда ва мухтор элчиси Бахром Ашрофхонов томонидан берилган эди.\nВоскресенскийнинг сўзларига кўра Москва шаҳрида марҳум давлат раҳбарларига ҳайкал ўрнатиш ўзига ҳос одат тусига кирган. Бунга Хо Ши Мин, Георгий Димитрив ва Индира Гандилар ҳайкалини мисол қилиш мумкин.\nТеглар: берилган эди сўзларига тусига ҳайкалини Ўзбекистон\n16:39 / 25-05-2017


Солиқ тизимида коррупциявий ҳолатларга йўл қўйилмаяптими? - zarnews.uz\nСолиқ тизимида коррупциявий ҳолатларга йўл қўйилмаяптими?\nКоррупцияга қарши курашиш бўйича Самарқанд вилоят идоралараро комиссиясининг бу галги йиғилиши вилоят давлат солиқ бошқармасида бўлиб ўтди. Бу бежиз эмас.\nЧунки тадбирда солиқ тизимида коррупциявий ҳолатларга йўл қўймаслик, касбга садоқат ва масъулият, виждон тамойиллари асосида фаолият юритиш муҳим эканлиги қайд этилди. Шунингдек, коррупция жинояти билан боғлиқ содир этилган ҳолатлар аниқ мисоллар билан таҳлил қилинди.\nУнда Коррупцияга қарши курашиш бўйича Самарқанд вилоят идоралараро комиссияси раиси, вилоят прокурори Р.Машарипов, вилоят ички ишлар бошқармаси бошлиғи Ш.Раҳмонов, Олий Мажлис Сенати аъзоси Ф.Тошев, Коррупцияга қарши курашиш агентлиги масъул ходими С.Маманов, вилоят ДСБ бошлиғи А.Инағомов ва бошқалар коррупция ҳамда унга сабаб бўлувчи омиллар, ушбу иллатнинг олдини олиш борасида амалга оширилаётган ишлар хусусида гапирди.\nЙиғилишда коррупциянинг олдини олишда жамоатчилик иштирокини кучайтириш таклиф қилинди. Хусусан, содир этилган ҳолатлар кенг жамоатчилик иштирокида таҳлил қилиниши белгилаб олинди.\n– Комиссиянинг бугунги йиғилиши солиқ тизимида порахўрлик, мансаб ваколатини суиистеъмол қилиш каби салбий иллатларнинг олдини олишда муҳим аҳамиятга эга, – деди вилоят давлат солиқ бошқармаси бўлим бошлиғи Ғайрат Матсапаев. – Бугунги кунда давлат солиқ хизмати органлари тизимидаги ҳар бир ходим ўз фаолиятини тадбиркорларнинг маслаҳатчиси ва кўмакчиси тамойили асосида олиб бориши лозим. Ҳалоллик ва масъулиятни ўзига асосий мезон қилиб белгилаган ходимнинг тизимда обрўси баланд бўлади. Бу эса, ўз навбатида, тизимда коррупция бщлмаслигини таъминлайди.\nСамарқанд вилояти давлат солиқ бошқармаси ахборот хизмати.\nТеглар: Солиқ коррупция\nННТлар учун коррупцияга қарши курашиш бўйича лойиҳалар танлови эълон қилинади\nТадбиркорлар солиқ турлари, уларни тўлаш, солиқ ҳисоботларини тўғри юритиш тартибидан қанчалик хабардор?\nСолиқ аудити қандай тартибда ўтказилади?


Сергелидаги янги кўприк йўли: узоқ кутилган объектдан лавҳа - 28.08.2021, Sputnik Ўзбекистон\nЯнги автомагистрал Чопонота кўчасини Сергели тумани билан боғлайди (Қипчоқ кўчаси). Автомобил кўприги темир йўл, канал ва иккита ҳалқа трассаси орқали ўтади. 28.08.2021, Sputnik Ўзбекистон\nСентябр ойида йўл ўтказгичнинг биринчи участкаси бўйлаб - Чопонота кўчасидан Кичик ҳалқа йўлигача ҳаракатни бошлаш режалаштирилган.Йил охиригача ишчилар бутун объектни қуриб битказишни режалаштирмоқдалар, ҳайдовчилар пойтахт марказидан Сергелига тўғридан-тўғри боришлари мумкин.Йўлнинг бир қисмида асфалт ётқизилган, ёритиш устунлари ва йўл тўсиқлари ўрнатилган. Шу билан бирга, Тошкент шаҳар ҳокимлиги ўтган бир йил мобайнида лойиҳада бир қанча муҳим ўзгаришлар рўй берганини, улар ҳам харажатларга, ҳам муддатларга таъсир қилганини маълум қилди.Хусусан, кўприкнинг ўзи қурилиши технологияси қайта кўриб чиқилди: блоклар трослар билан тортилган бир метр қалинликдаги монолит плиталарга алмаштирилди, бу эса структурага катта куч ва барқарорлик беради.Кўприкни икки метрга - 5,5 дан 7,5 метргача кўтарилди. Бундан ташқари, йўл ўтказгич ҳудудида жойлашган коммуникацияларни, шу жумладан газ қувурини қайта ётқизиш ёки алмаштириш ишлари олиб борилмоқда.Қурилиш тугагандан сўнг, Тошкент марказидан Сергелигача бўлган вақт анча қисқартиради. Сергели метро линияси очилгандан сўнг, бу пойтахтнинг жанубий туманида транспорт инфратузилмасини яхшилашга мўлжалланган иккинчи йирик лойиҳадир.Тошкентнинг энг муҳим инфратузилмавий объектларидан бири қандай кўринишда – бу ҳақда Sputnik Ўзбекистон мухбири лавҳасида.\n16:35 28.08.2021 (янгиланди: 17:32 28.08.2021)\nЯнги автомагистрал Чопонота кўчасини Сергели тумани билан боғлайди (Қипчоқ кўчаси). Автомобил кўприги темир йўл, канал ва иккита ҳалқа трассаси орқали ўтади.\nСентябр ойида йўл ўтказгичнинг биринчи участкаси бўйлаб - Чопонота кўчасидан Кичик ҳалқа йўлигача ҳаракатни бошлаш режалаштирилган.\nЙил охиригача ишчилар бутун объектни қуриб битказишни режалаштирмоқдалар, ҳайдовчилар пойтахт марказидан Сергелига тўғридан-тўғри боришлари мумкин.\nЙўлнинг бир қисмида асфалт ётқизилган, ёритиш устунлари ва йўл тўсиқлари ўрнатилган. Шу билан бирга, Тошкент шаҳар ҳокимлиги ўтган бир йил мобайнида лойиҳада бир қанча муҳим ўзгаришлар рўй берганини, улар ҳам харажатларга, ҳам муддатларга таъсир қилганини маълум қилди.\nХусусан, кўприкнинг ўзи қурилиши технологияси қайта кўриб чиқилди: блоклар трослар билан тортилган бир метр қалинликдаги монолит плиталарга алмаштирилди, бу эса структурага катта куч ва барқарорлик беради.\nКўприкни икки метрга - 5,5 дан 7,5 метргача кўтарилди. Бундан ташқари, йўл ўтказгич ҳудудида жойлашган коммуникацияларни, шу жумладан газ қувурини қайта ётқизиш ёки алмаштириш ишлари олиб борилмоқда.\nҚурилиш тугагандан сўнг, Тошкент марказидан Сергелигача бўлган вақт анча қисқартиради. Сергели метро линияси очилгандан сўнг, бу пойтахтнинг жанубий туманида транспорт инфратузилмасини яхшилашга мўлжалланган иккинчи йирик лойиҳадир.\nТошкентнинг энг муҳим инфратузилмавий объектларидан бири қандай кўринишда – бу ҳақда Sputnik Ўзбекистон мухбири лавҳасида.